ЎзА - Чаман кулди ҳатто тошлардан\nЧаман кулди ҳатто тошлардан\n09.03.2017 11:47 Чоп этиш версияси\nБутун мамлакатимизда бўлгани каби Сирдарё вилоятида ҳам улкан иқтисодий-ижтимоий ислоҳотлар амалга оширилмоқда\nОна табиат ер юзига сеп ёйганда, юртимиз заминига алоҳида “сахийлик” қилган, деган гапда заррача муболаға йўқ. Мана, Сирдарё вилоятини олинг. Қадим Сайхун соҳилларидаги сўлим воҳа мустақиллик йилларида чирой очиб, замонавий қиёфа касб этди. Бир пайтлар қуш учса қаноти, одам юрса оёғи куядиган бепоён ҳудуд ўзлаштирилиб, замонавий шаҳару қишлоқлар бунёд этилди, тараққиёт кириб келди.\nМустабид тузум даврида бутун республикамиз аҳолиси қатори сирдарёликларнинг ҳам қадри топталган. Машаққат билан етиштирган маҳсулотлари сувтекинга собиқ марказга олиб кетилган. Оғир шароитда тер тўкиб, мўл ҳосил етиштирган захматкаш инсонлар раҳмат ўрнига туҳмат ва маломатга қолган, “пахта иши”, “ўзбеклар иши” деган қатағонларга дучор бўлган.\nБиринчи Президентимиз Ислом Каримовнинг узоқни кўзлаб юритган оқилона сиёсати туфайли бу замин, унинг одамлари эркинлик ҳавосидан, ҳалол меҳнати самарасидан баҳраманд бўлди. Суяги далада қотган, қийинчиликларда тобланган, иродаси мустаҳкам, бағрикенг Сирдарё аҳли бу ҳақиқатни теран англаб, унинг қадрига етиб, ўз юртини янада обод, турмушини фаровон этиш йўлида фидокорона меҳнат қилмоқда. Биргина мисол: “Дўстлик” каналининг Гулистон шаҳридан ўтган қисми бетон билан қоплангач, сизот сувлар сатҳи кескин пасайди. Ёпиқ ва очиқ коллекторларни тозалаш, тик дренаж қудуқлар тизимини такомиллаштириш борасида кенг кўламли ишлар амалга оширилди. Ўнлаб кўп қаватли янги турар жой бинолари ўз эгаларига топширилди.\nБугун воҳанинг қай гўшасига борманг, қурилиш-таъмирлаш, ободонлаштириш ва кўкаламзорлаштириш ишлари устидан чиқасиз. Аҳоли бунёдкорлик ишқи билан яшамоқда. Бўлаётган ўзгаришларга муносиб ҳисса қўшиш пайида. Таъбир жоиз бўлса, ҳамма “уйғонган”. Гулистон шаҳридан қиёс: янги деҳқон ва буюм бозори ҳадемай тўлиқ ишга туширилади. Ижтимоий, маданий муассасалар, саноат корхоналари, маданият ва спорт иншоотлари барпо этилаётир. Йўллар таъмирланиб, кенгайтирилмоқда. Бир сўз билан айтганда, Гулистон ўз номига монанд шаҳарга айланмоқда.\nСирдарё вилояти иқтисодий ва ижтимоий салоҳияти, географик жойлашуви билан мамлакатимиз тараққиётида алоҳида ўрин тутади.\nВилоятда ялпи ҳудудий маҳсулот 2010 йилдан буён 1,6 баробар ошган. Кейинги беш йилда унинг таркибида саноат маҳсулотлари 1,6 марта ўсган.\nБиласиз, илгари воҳада битта иссиқлик электр станцияси ва пахта тозалаш заводидан бошқа саноат корхонаси йўқ ҳисоби эди. Мустақиллик йилларида Сирдарё вилоятида саноатнинг илғор, замонавий тармоқлари шаклланди ва ривожланди. Саноатнинг ялпи ҳудудий маҳсулотдаги улуши охирги беш йилда 21 фоиздан 28 фоизга ўсди. Биринчи Президентимиз ташаббуси билан ташкил этилган “Жиззах” эркин иқтисодий зонасининг Сирдарё филиали бу борада муҳим рол ўйнамоқда. Вилоятда мавжуд 66 қўшма корхонанинг 38 таси охирги беш йилда ташкил этилгани, шунинг 8 таси илгари бундай корхоналар умуман бўлмаган туманлар ҳисасига тўғри келаётгани янада эътиборлидир.\n“Автомобиль таъмирлаш” давлат акциядорлик корхонасидан фойдаланилмас эди. “Guliston med texnika” масъулияти чекланган жамият шаклидаги Ўзбекистон – Буюк Британия қўшма корхонасига “ноль” қийматда берилди. Бу, ўз навбатида, маҳаллий ишбилармон ва хорижий сармоядорлар зиммасига яқин икки йилда ишлаб чиқаришни ривожлантириш учун 7 миллион 300 минг доллар инвестиция киритиш мажбуриятини юклади.\nИшбилармонлар сармояни корхона фаолиятини йўлга қўйиш, қурилиш ва таъмирлаш, четдан замонавий ускуналар олиб келиш учун йўналтирди. 65 киши ишга қабул қилинди. Лойиҳага кўра, бу ерда босқичма-босқич янги тармоқлар очилиб, фаолият кўлами кенгайтириб борилаверди. Корхонада айни пайтда бир марталик шприц ҳамда инфузион система ишлаб чиқарилмоқда.\nҚўшма корхона раҳбари Алишер Тўйчибоев қуюв, трафарет, йиғув, қадоқлаш цехларидаги жараён билан бирма-бир танишиб чиққач, қўлига калькулятор олиб кунлик маҳсулотларни хомчўт қилди. Натижа ёмон эмас. Мустақил Давлатлар Ҳамдўстлиги мамлакатлари билан шприц ва инфузион система олди-сотдиси бўйича олиб борилаётган музокаралар ижобий ечим топса, яна 150 ёш йигит-қиз доимий иш ўрнига эга бўлади.\nИмпорт ва экспортчи корхоналарнинг олтин қоидасига кўра, ички бозорда муайян маҳсулотга бўлган талабни бирдай ушлаб туришда қуйидаги таомил қўл келади: маҳсулотнинг сотув баҳоси сақлаб қолинган ҳолда таркиби, ҳажми, истеъмолга яроқлилиги, сифати харидор фойдасига ўзгариши керак. Ташқи бозорнинг талаби катта. У кутиш нималигини билмайди. Мувозанатни сақлашда сифат, нарх, муддат уйғунлиги таъминланса, бас. Бунинг учун корхонанинг ишлаб чиқариш қуввати катта бўлиши керак.\nГулистон шаҳридаги “Neo cotton” масъулияти чекланган жамияти мутасаддилари мазкур қоидага амал қилиб янглишмаган экан. Улар тақдим этган шартнома хорижлик ҳамкорлар томонидан имзоланди. Келишувга мувофиқ, умумий қиймати 306 минг долларлик маҳсулот харидорларга март-апрель ойларида етказиб берилиши лозим. Вақт тиғиз. 150 га яқин ишчининг қўли-қўлига тегмайди: ҳамма пайпоқ тайёрлаш билан банд.\nИшлаб чиқариш цехи бошлиғи Сарвиноз Жалолиддинова дастгоҳлар ва уларга жамғарилган табиий ва синтетик толани бирма-бир кўздан кечириб чиққач, ходимларнинг чаққон ҳаракатини кузатади. Улардан бири сенсорли таблога нималарнидир қайд этади. Зум ўтмай, тўқимачилик дастгоҳлари бир маромда ишлай бошлайди. Ускуналар Италиядан келтирилган. Компьютер “буйруғи” билан ишлайди. Масалан, махсус дастурий тизим орқали улар хотирасига тўқилиши керак бўлган янги маҳсулот эскизи сканер орқали киритилса бас, бир зумда ҳақиқийси қўлингизда бўлади.\nСарвиноз линиядан шундоқ елим саватчага келиб тушаётган деярли тайёр ҳолдаги тўқима маҳсулотни олиб, қўлидаги рангли чизмага солиштиради. Ҳаммаси рисоладагидек. Бичимию ранглари жой-жойида!\n“Баққол дон савдо” масъулияти чекланган жамияти ташкил этилган дастлабки йилларда ун ишлаб чиқарар эди. Яқинда унинг тармоғи яна биттага кенгайди. Бунинг учун 3 миллиард 518 миллион сўм маблағ йўналтирилди. Ишчилар сони 38 нафарга етди. Айни пайтда бу ерда тайёрланаётган писта ёғи ва ун истеъмочиларга пешма-пеш етказиб берилаётир.\nКорхона таъсисчилари жорий йилда аҳолига қарийб 2 миллиард сўмлик хизмат кўрсатишни мақсад қилган. Шунинг учун яна 30 нафар ишчига эҳтиёж бор. Тез орада бу масала ҳам ижобий ечим топади.\nЁғ қуйилган елим идишнинг ёрлиғи кўзимга алланечук иссиқ кўринди.\nОшпаз ошнамиз бор: ҳалфаналарда қозон бошига ҳеч кимни йўлатмайди. Буни қарангки, оғзини тўлдириб реклама қиладиган “российский” ёғи “Баққол дон савдо”ники экан. Қизиқ-да, кийим-кечак харид қилаётганда унинг ёрлиғи, савдо белгисига қараймиз-у, озиқ-овқат маҳсулотларига келганда бунга кўпам эътибор беравермаймиз. Фармонбибининг келинларига қилган ўша машҳур кесатиғида ҳикмат кўп.\nМаълумотларга кўра, мамлакатимизда Маҳаллийлаштириш дастури доирасида 2000 йилдан буён қиймати 5,5 миллиард доллардан ортиқ 2,8 мингдан зиёд лойиҳа амалга оширилган. Илгари четдан келтирилган 4,8 мингдан зиёд янги маҳсулот турини ишлаб чиқариш ўзлаштирилган. Натижада ишлаб чиқарилаётган саноат маҳсулотининг умумий ҳажмида маҳаллийлаштирилган маҳсулотлар улуши 20 фоиздан кўпроқни ташкил этди.\n2016 йил 26 декабрь. Президентимиз Шавкат Мирзиёев “2017-2019 йилларда тайёр маҳсулот турлари, бутловчи буюмлар ва материаллар ишлаб чиқаришни маҳаллийлаштиришнинг истиқболли лойиҳаларини амалга оширишни давом эттириш чора-тадбирлари тўғрисида”ги қарорга имзо чекди. Мазкур ҳужжат бу борадаги ишларни янги босқичга кўтариш ва изчил давом эттириш учун муҳим дастуриламал бўлиш билан бирга, импорт ўрнини босувчи экспортбоп маҳсулот тайёрлаш истагида юрган кўплаб тадбиркорлар қатори Эркин Ҳамроев учун ҳам айни муддао бўлди.\nУ Хитойдан 6,5 миллион долларлик инвестиция жалб этиб “Wangda metal” масъулияти чекланган жамиятини барпо этишга киришди. Таъсисчининг сўзларига кўра, завод йилига 16 минг 250 тонна металлдан қишлоқ хўжалиги техникаси, барча турдаги саноат корхоналарига бутловчи ва эҳтиёт қисмлар, қурилиш материаллари тайёрлашга ихтисослашган. Агар бу маҳсулотларни бозор нархига чақсак, 21 миллиард сўмга айланади. Шундан 960 миллиони бюджетга тушади. 400 янги иш ўрни яратилади. Айни пайтда бу ерда пардозлаш ишлари авжида. Очилиш маросими Наврўз умумхалқ байрами арафасида ўтказилиши режалаштирилган.\nНаврўз айёмини муносиб кутиб олиш ҳамда кўтаринки кайфиятда кенг нишонлаш учун Сирдарё вилоятида ҳам қизғин тайёргарлик кўрилмоқда. Шаҳар ва туманлар, маҳалла ва қишлоқлар, кўча ва хиёбонлар байрамона безатилиб, ободонлаштириш-кўкаламзорлаштириш ишлари давом эттирилмоқда. Янги боғ-роғлар, гулзорлар барпо этилаётир.\nМарт-апрель ойлари мамлакатимизда ободонлаштириш ва кўкаламзорлаштириш ойлиги, деб эълон қилинган. Ойлик доирасидаги тадбирларда вилоят аҳли, айниқса, ёшлар ҳамжиҳатлик билан фаол иштирок этмоқда.\nМутахассисларнинг фикрича, ободонлаштириш ва кўкаламзорлаштириш жараёнида манзарали кўчатлардан кўпроқ фойдаланилса, кейинчалик айрим экологик муаммолар бартараф этилади, инсонларда нафас йўли билан боғлиқ касалликларнинг олди олинади, бир қатор ижтимоий-иқтисодий масалалар ҳам ижобий ҳал этилади. Бунинг учун манзарали кўчатлар экилаётган ҳудуднинг табиий ҳолати, иқлими, тупроқ унумдорлиги каби хусусиятлар инобатга олиниши лозим.\nАрчадан қиёс. Тянь-Шань, Чотқол, Қурама тоғларида кўп учрайдиган сарвдошлар оиласига мансуб мазкур дарахт жуда кўп фойдали хусусиятларга эга. Унинг ёғочи меъморлик ва ўймакорлик ишлари, қалам ясашда ишлатилади. Қуббаларидан эфир мойи, қанд, мум ва органик кислоталар олинади. Қуббасининг дамламаси табобатда пешоб ҳайдовчи, балғам кўчирувчи ва овқат ҳазмини яхшиловчи малҳам сифатида кенг ишлатилади.\nСоҳа мутасаддилари мазкур жиҳатларни инобатга олиб, асосий эътиборни вилоят иқлими шароитига мос арча, қайрағоч, оқ қайин каби манзарали дарахтлар экишга қаратмоқда...\nТараққиёт ва юксалиш\nСирдарё вилоятига хизмат сафари давомида гувоҳ бўлдик бу жараёнга. Таажжубланганимиз рост. Ҳамроҳимиздан “Бу ер чиндан ҳам Сирдарёми”, деб сўрадик. У табассум билан биз томонга бир қарадию, “Албатта-да...”, деди.\nУнинг айтишича, биз ҳозир сўнгги уч-тўрт ой ичида амалга оширилган ишларнинг айримларигагина гувоҳ бўлибмиз, холос. Бундан ташқари, шу вақт ичида трикотаж маҳсулотлари ишлаб чиқаришга ихтисослашаган “Sirdaryo best fashion”, темир бетон тайёрлайдиган “Соҳил уммон барака” масъулияти чекланган жамиятлари сингари ўнлаб лойиҳалар ҳаётга муваффақиятли татбиқ этилган. Умуман, жорий йилда саноат, хизмат кўрсатиш, қишлоқ хўжалиги каби тармоқларда қиймати 1,5 триллион сўмлик 1499 лойиҳа амалга оширилади ва қарийб 22 минг иш ўрни яратилади.\nМезбон йўл-йўлакай Президентимиз Шавкат Мирзиёев ташаббуси билан ишлаб чиқилган мамлакатимизни янада ривожлантиришнинг беш йилга мўлжалланган Ҳаракатлар стратегиясига мувофиқ Сирдарё вилоятида келгуси беш йилда амалга ошириладиган ишлар ҳақида сўзлаб берди.\nУнинг айтишича, вилоятда умумий қиймати қарийб 59 миллион доллар бўлган бешта инвестиция лойиҳаси амалга оширилади. Масалан, келгуси икки йилда Сайхунобод туманида тўқимачилик соҳасида катта бир лойиҳани жорий этиш ҳисобидан ип-калава тайёрлаш йўлга қўйилади.\nҚурилиш материаллари ишлаб чиқариш соҳасида 147 лойиҳа амалга оширилади. Чунончи, жорий йилда Сирдарё туманидаги “Файз” қўшма корхонасида ғўзапоядан ёғоч-қипиқли плита ишлаб чиқариш ўзлаштирилади.\nЎндан ортиқ тиббиёт масканини капитал таъмирлаш ва уларни 43 томограф, 326 рентген, 320 УЗИ аппарати ва бошқа замонавий тиббий ускуналар билан қўшимча жиҳозлаш кўзда тутилган.\nЖорий йилда Янгиер шаҳри, Мирзаобод ва Сайхунобод туманлари, 2021 йилда Гулистон, Боёвут, Сардоба, Ховос ва Оқолтин туманларини субвенцияга қарамликдан чиқариш режалаштирилган.\nХўш, бу натижаларга қандай ва ниманинг ҳисобидан эришилади?\nГулистон тумани мисолида айтадиган бўлсак, келгуси йилларда 282 янги объект ишга туширилиши ва маҳаллий бюджетга солиқ тўловлари 27 миллиард сўмга кўпайиши ҳисобидан бюджет харажатларининг тўла қопланиши кутилмоқда. Хусусан, 2018 йилда “Мили Гулистон” корхонаси томонидан 20 миллион долларлик лойиҳа амалга оширилиб, йилига 10 минг тонна ип-калава, 15 миллион квадрат метр ип-газлама, 2 минг тонна трикотаж ишлаб чиқариш йўлга қўйилади. Шунингдек, Гулистон туманидаги “Барака текстиль” корхонаси томонидан 4 минг 500 тонна ип-калава ишлаб чиқариш ва уни бўяш, 10 миллион квадрат метр пахмоқ мато ишлаб чиқариш кўзда тутилган.\nЭкспорт масаласига енгил қараб бўлмайди. Чунки валюта фондининг юксалишида бу жиҳат асосий омил саналади. Вилоятнинг ҳудудий экспорт ҳажмини камида 1,2 баробар ошириш, экспорт фаолиятига яна камида 30 корхонани жалб этиш мўлжалланган.\nШирин ва Янгиер шаҳарлари, Боёвут, Гулистон, Оқолтин, Сардоба, Сайхунобод, Сирдарё, Ховос туманларидаги деҳқон бозорларини тубдан реконструкция қилиш режалаштирилмоқда...\nБулар Сирдарё вилоятида эришилаётган иқтисодий ютуқлар, тараққиёт истиқболлари, аҳоли турмуш фаровонлигини янада юксалтириш йўлида қилинаётган ишлардан бир шингил, холос. Фан-таълим, спорт, маданият ва бошқа кўплаб соҳаларда фахр билан сўзлайдиган ишлар амалга оширилмоқда. Буларнинг барчасининг замирида инсон ва унинг манфаатлари мужассам.\nТиниқ тонглар шукронаси\nСафаримиз қариди. Биз ўтирган “Cobalt” Сирдарёдан қўзғалди. Вилоятда кейинги ойларда амалга оширилган ишлар, воҳанинг бугунги кўрку-таровати қалбимизда бир олам таассурот қолдирди. Сирдарёга файзу барака, тароват кирганига, одамларда эртанги кунга ишонч ҳар қачонгидан ҳам кучайганига яна бир бор амин бўлдик. Беихтиёр атоқли шоир Ойбекнинг “Ҳаёт қўшиғи” ёдга тушади.\nҚуёш, нуринг тўка бер мўл-мўл!\nБаҳор, кетма бизнинг бошлардан.\nЮртимизда қолмасин дашт-чўл,\nЧаман кулсин ҳатто тошлардан!\nОйбек домла бу шеърни 80 йил аввал бугунгидек фараҳбахш кунлар саодатини орзулаб ёзган. Тиниқ тонглар шукронаси, она замин саховати, жаннатмонанд юрт жозибасидан сармаст яшаётган ҳар қайси юртдошимиз бугун бу мунаввар орзунинг чексиз ижобатига гувоҳ.\nАна, бобоқуёш заррин нурларини заминимиз узра таратмоқда. Фасллар келинчаги – баҳор ўлкамизга сепини ёймоқда. Юртимизда дашт-чўл қолмади. Ҳатто тошлар устида ҳам чаман унди, унмоқда...


Президент одамлар сотиб олишга қурби етадиган...\n18.07.2019 21:18 0 8788\nПрезидент Шавкат Мирзиёев аҳолининг барча қатламлари қурби етадиган арзон автомобиллар ишлаб чиқариш ҳақидаги қарорни имзолади.\nЎзбекистонда автомобиль саноатини жадал ривожлантириш бўйича қўшимча чора-тадбирлари тўғрисидаги бу президент қарорида 2019–2023 йилларда автомобиль саноатини ривожлантиришнинг асосий кўрсаткичлари белгилаб берилган. Хусусан:\n– енгил машина ишлаб чиқариш ҳажми йилига 350 мингтага етказилади;\n– енгил автомобиллар ўртача 60 фоизгача маҳаллийлаштирилади;\n– юк машиналари ва автобуслар ишлаб чиқариш ҳажми йилига 10 мингтагача оширилади;\n– йилига 100 мингта автомобиль экспорт қилинади;\n– қатор автомобил моделлари янгиланади.\nШунингдек, «UzAutoMotors» билан 2019 йил 1 октябрдан кейин шартнома қилинган машиналар акциз солиғидан озод этилади.\n2019 йил 1 декабргача «General Motors» билан 2019-2022 йилга мўлжалланган барча музокаралар ва шартномалар ниҳоясига етказилади.\nШавкат Мирзиёев автомобиль бозори\nСиёсат 20/10, 19:19


35029 Ўқиш режими + -\nФранцияда бўлиб ўтган мамлакатнинг энг катта исломий конференциясида 200 мингга яқин инсон йиғилди, деб хабар беради RFI нашри.\n19-22 апрель кунлари бўлиб ўтган Ле Бурже конференцияси Франциядаги энг йирик исломий конференциядир. ‘Rencontre Annuelle des Musulmans de France’ (RAMF) томонидан ташкил қилинган 36-конференция “Мусулмонлар: уларнинг келажаги амал биландир” шиори остиди бўлиб ўтди.\nШунингдек, конференция иштирокчилари 15.000 квадрат метр майдонда бўлиб ўтаётган араб ва мусулмон дунёсига хос маҳсулотларни намойиш қилган кўргазмадан ҳам баҳраманд бўлмоқдалар.\nФранция ва Европада ўз туридаги энг катта ҳодиса ҳисобланган ушбу тадбир замонавий жамиятни муносиб акс эттириб, турли ёш ва миллатдаги, турли сиёсий ва диний қарашли инсонларни бир жойга жамлашни мақсад қилган.\nБу йилги тадбирда террористик ҳужумлар, жумладан, Янги Зеландия ва Канадада бўлиб ўтган террорчилик ҳаракатлари қурбонларига бағишланган маросим ҳам бўлиб ўтди.\nЛе Бурже француз тақвимида ўзига хос ўринни эгаллаб, мусулмонлар учун кўришиш, фикр алмашиниш, олимлар ва зиёлиларнинг нутқларини эшитишга муяссар бўлиш фурсатига айланди.\n“Тадбир намойиш ва муҳокама майдонларини, айлана стол, қизиқарли учрашув ва мусобақаларни ўз ичига олади. Масалан, бугун болалар Қуръон мусобақаси бўлиб ўтди, – деб ёзади россиялик вакил Наталья Марьям Бариева. – Франциялик мусулмонлар! Улар қандай? Уларни кузатиш қизиқарли: ранг-баранг, ёрқин, самимий ва меҳмондўст”.\nФранция 6-7 миллион мусулмон аҳолининг ватани бўлиб, бу Европадаги энг кўп сонли мусулмон жамиятидир.\n06:07 / 29.10.2019 1306\n06:49 / 12.03.2017 3224\n09:58 / 03.03.2019 1197\n07:18 / 19.04.2018 1547


Дунёнинг 10 фоиздан камроқ аҳолиси коронавирусга қарши имммунитетга эга бўлишди - Parstoday\nмарт 01, 2021 15:39 Asia/Tashkent\nЖССТ мутахассиси Сомайя Сефоминан бу ташкилот твиттерида нашр этилган суҳбатида, ЖССТ дунёнинг айрим шаҳарларида вирус юқтирилган ҳудудларда таҳлилий тадқиқолар олиб бормоқда. Баъзи шаҳарлар аҳолисининг яримидан кўпи вирусга қарши иммунитега эга эканлигини кўрсатадиган тадқиқотлар мавжуд бўлса-да, гуруҳ иммунитети ҳақида гапириш ҳали эрта деб таъкилади.\nЖаҳон Соғлиқни сақлаш ташкилоти бундан илгари дунё бўйлаб коронавирус юқтириб олиш даражасини 16 фоизга камайгании хабар қилганди.\nБундай сезиларли пасайишига қарамай, ЖССТ соғлиқни сақлаш инқирози ва бўҳрони ҳали тугамаганлиги бинобарин мамлакатлар соғлиқни сақлаш протколлари ва қоидаларни жорий қилишни давом эттиришлари зарурлигини эслатиб ўтди.\nЖССТ ҳисоботига биноан ҳозирга қадар дунёда 2 миллион 500 минг нафардан ортиқ инсонлар коронавирусдан вафот этган, шунингдек 114 миллиондан ортиқ инсонлар бу вирусга чалиниб улардан 89 миллиондан ортиғи тузалган.\nБМТ Бош котиби Антонио Гуттереш ҳам дунёда коронавирусга қарши вакциналарин тенгсиз ва адолатсиз равишда тарқатилаётганини эълон этганди.\nЖССТ экспертлари: коронавируснинг келиб чиқиши Ухан шаҳри эмас


Ўзбекистонда яна бир кўкрак нишон таъсис этилди — Sof.uz\n8.05 09:28 287 Ўзбекистон\nҲукумат қарори билан “Ўзбекистон Республикаси ўрмон хўжалиги фидойиси” кўкрак нишони таъсис этилди.\nМазкур кўкрак нишони билан мамлакатимиз ўрмон хўжалиги соҳасини ривожлантириш, ўрмонларни муҳофаза қилиш, сақлаш ва кўпайтириш, улардан оқилона фойдаланиш борасида салмоқли натижаларни қўлга киритаётган фуқаролар тақдирланади.\nКўкрак нишони билан тақдирлашга оид таклифларни кўриб чиқиш бўйича комиссия ҳар йили 1 мартга қадар номзодлар ҳақидаги тегишли ҳужжатларни ўрганиб чиқади ва якуний хулосани қабул қилади.\nКўкрак нишони ҳар йили 21 март – Халқаро ўрмончилар куни арафасида тантанали тарзда топширилади.\nТақдирларганларга БҲМнинг 4 баравари (980 минг сўм) миқдорида бир йўла тўланадиган пул мукофоти ёки эсдалик совғалари берилади.


Ўхшаш тақдирлар: Қирғизистон Президентлари лавозимидан қандай кетган? | Qalampir.uz\nОлам\t16 Октябрь 21:59 20017\nХабарингиз бор, кеча, 15 октябр куни Қирғизистон Республикаси Президенти Сооронбай Жээнбеков мухолифат босими остида истеъфога чиқди. Республика мустақиллиги йилларида уни тўртта Президент бошқарган. Улардан иккитаси рангли инқилоблар натижасида ағдарилган, бири Қирғизистон Конституциясига мувофиқ лавозимни тарк этган, Сооронбай Жээнбеков – оммавий норозиликлар остида истеъфога чиқишга қарор қилган.\nАсқар Акаев (1990-2005)\nҚирғизистоннинг биринчи президенти, республиканинг ҳозирги Чуй вилоятида туғилган Асқар Акаев мамлакатни 15 йил давомида бошқарган. У биринчи марта 1990 йил 27 октябрда республика Олий Кенгаши томонидан Президент этиб сайланди. Кейинчалик у умуммиллий тўғридан-тўғри сайловлар давомида уч марта (1991, 1995 ва 2000) энг юқори давлат лавозимига қайта сайланди. 2005 йил бошида Қирғизистонда парламент сайловлари натижалари билан мухолифат 10% дан кам ўринларни эгаллади ва оммавий норозилик намойишлари бошланди. Намойишчилар нафақат овоз бериш натижаларини бекор қилишни, балки республика Президенти Асқар Акайевнинг истеъфосини ҳам талаб қилишди. 24 март куни Бишкекда намойишчилар ҳуқуқ-тартибот идоралари ходимлари билан тўқнашган. Мухолифат Ҳукумат уйига бостириб кирди ва шу куни Асқар Акаев республикани тарк этди. 4 апрель куни у Москвада бўлганида, 5 апрелдан бошлаб Қирғизистон Президенти лавозимини тарк этиш тўғрисида расмий баёнот берди. 11 апрель куни Жўқорғу Кенеш депутатлари Акаевнинг истеъфосини маъқулладилар. Худди шу куни, Президент вазифасини вақтинча бажарувчи Қурманбек Бакиевнинг қарори билан собиқ президентнинг оиласи дахлсизлик ҳуқуқидан ва унинг ўзи эса республика қонунчилигига мувофиқ берилган имтиёзларнинг бир қисмидан маҳрум қилинди.\n2010 йил 13 августда Қирғизистон ҳукуматининг қарори билан Асқар Акаев дахлсизлик мақомидан ва мамлакатнинг собиқ президенти унвонидан маҳрум қилинди. 2005 йилдан бери Қирғизистоннинг собиқ раҳбари Москвада яшаган ва илмий фаолият билан шуғулланган. 2006 йилдан – Россия Фанлар академиясининг хорижий аъзоси. У Ломоносов номидаги Москва давлат университети комплекс тизимларини математик тадқиқотлар институтининг етакчи илмий ходими. Россия Фанлар академияси Марказий иқтисодиёт ва математика институтининг бош илмий ходими.\nҚурманбек Бакиев (2005-2010)\nҚирғиз мухолифати раҳбарларидан бири бўлган Қурманбек Бакиев республикани 2005 йилдаги “Лола инқилоби”дан ва Асқар Акаевнинг ағдарилишидан кейин ўз қўлига олди.\nУ 2005 йил 10 июлда Президент этиб сайланган (2009 йилда қайта сайланган). 2010 йил 7 апрелда давлат тўнтариши натижасида ҳокимиятга Роза Отунбаева бошчилигидаги мухолифат томонидан тузилган янги муваққат ҳукумат келди. Қурманбек Бакиев Бишкекдан жанубда, Жалолобод вилояти ҳудудидаги ота-боболари қишлоғида яширинган. Бир неча кундан кейин у Қозоғистонга учиб кетди, у ердан 16 апрелда вақтинчалик ҳукуматга давлат раҳбари лавозимидан кетиши тўғрисида баёнот юборди. Бир неча кундан кейин Бакиев Беларусга йўл олди, у ерда Беларусда ҳали ҳам яшайди ва баъзи маълумотларга кўра фуқароликни олган.\n2010 йил 4 майда муваққат ҳукуматнинг қарори билан Қурманбек Бакиев собиқ давлат раҳбари мақомидан ва дахлсизлик ҳуқуқидан маҳрум қилинди. 8 май куни у Қирғизистон ҳукумати томонидан қидирувга берилган. Қирғизистон Бош прокуратураси бир неча бор Бакиевни экстрадиция қилиш тўғрисида Минскка сўров юборган, аммо рад этилган.\nМамлакатда собиқ президентга бир нечта айбловлар қўйилган. 2013 йил февраль ойида у мансаб ваколатини суиистеъмол қилишда айбланиб, сиртдан 24 йиллик қамоқ жазосига, 2014 йил апрелда – Британиянинг Oxus Gold кон компанияси раҳбари Шон Дейлини ўлдиришга уринишда айбланиб, 25 йилга озодликдан маҳрум қилинган. 2014 йил июлда – 2010 йил 7 апрелда Бишкекда мухолифат митингини отишни уюштиргани учун мол-мулки мусодара қилиниб, умрбод қамоқ жазосига ҳукм қилинган.\n2017 йил декабрда – қишлоқ хўжалиги ерларини уй-жой қуриш учун мўлжалланган участкаларга ноқонуний айлантирганлик учун 10 йил қамоқ жазосига тайинланган.\nАлмазбек Атамбоев (2010-2017)\nҚирғизистоннинг шимолий Чуй вилоятида туғилган Алмазбек Атамбоев 2011 йил 30 октябрда Президент этиб сайланган. У олти йил давомида ҳокимиятда бўлган ва конституцияга биноан янги Президентлик муддатига номзодини кўрсата олмаган. 2017 йилда Атамбоев ўз хоҳиши билан истеъфога чиққан биринчи давлат раҳбари бўлди. Шу билан бирга, у Президент лавозимига мамлакат Бош вазири жанублик Сооронбай Жээнбековни номзодини илгари суришни тавсия қилди. Ўз навбатида Жээнбеков сайлов кампанияси давомида бир неча бор ғолиб бўлган тақдирда Атамбоев сиёсатини давом эттиришини айтиб ваъда берди.\n2018 йил баҳорда сайловлардан кейин, сиёсатчилар орасидаги муносабат кескинлашди. Атамбоев Президент ва унинг атрофидагиларни кланлашиш ва коррупцияда айблади. Бунга жавобан Сооронбай Жээнбеков собиқ Президент даврида юқори лавозимга тайинланган асли шимолдан бўлган бир қанча амалдорларни истеъфога чиқарди.\n2019 йил июнь ойида депутатлар Атамбоевга қарши бир қатор айбловларни илгари сурди. Уларнинг орасида коррупция ҳам бор эди. Охир-оқибат Атамбоев собиқ Президент мақоми ва дахлсизликдан маҳрум қилинди. Собиқ давлат раҳбари Чу вилоятидаги қишлоғи Қўй-Тошдаги уйига яширинди. ИИВ Тергов хизмати Атамбоевга жиноий ишлардан бирида гувоҳ сифатида кўрсатма бериши учун уч марта огоҳлантириш берди. Бироқ у сўроққа бормади. 2019 йил 8 августда Алмазбек Атамбоев деярли бир сутка давом этган махсус операция натижасида қўлга олинди. Собиқ давлат раҳбарининг тарафдорлари қаршилик кўрсатди, махсус хизмат зобити операция вақтида вафот этди. Қирғизистон президенти Сооронбай Жээнбеков, Атамбоев хавфсизлик кучларига қуролли қаршилик кўрсатиш орқали Конституцияни бузганини айтди.\nСобиқ Президент бир қатор жиноятлар, жумладан, коррупция, оммавий тартибсизликлар уюштириш, одам ўлдириш, одамларни гаровга олиш ва бошқаларда абйланди. 2020 йил 23 июнда Бишкек шаҳрининг Первомай туман суди уни жиноий авторитет Азиз Батукаевни қамоқдан озод қилиш иши бўйича мол-мулкини мусодара қилган ҳолда 11 йил икки ойга озодликдан маҳрум қилди. Атамбоев Бишкекда Миллий хавфсизлик давлат қўмитаси ҳибсхонасида сақланаётганди. Қирғизистонда парламент сайловлари натижасига қарши намойишлар бошлангач 2020 йил 6 октябрь куни кечаси тарафдорлари томонидан озод қилинди. 9 октябрь куни амалдаги ҳокимиятга қарши Бишкекдаги митингда иштирок этди. 10 октябрь куни қирғизистон пойтахтида тартибсизликлар уюштиришда айбланиб, яна ҳибсга олинди.\nСооронбай Жээнбеков (2017-2020)\nСооронбай Жээнбеков Қирғизистонни уч йил давомида бошқарди. У 2017 йил 15 октябрда Алмазбек Атамбоев ва унинг Социал-демократик партияси кўмагида сайланган. 2020 йил 5 октябрда Қирғизистон пойтахтида парламент сайловлари натижаларига қарши митинг бошланди. Дастлабки натижаларга кўра, кўпчилик ўринларни Ҳукуматга яқин “Биримдик” (Бирлик) ва “Мекеник Қирғизистон” (Ватаним Қирғизистон) партиялари эгаллаганди. Норозилик ҳаракати полиция ходимлари билан тўқнашувларга айланиб кетди, давлат муассасалари эгаллаб олинди ва номи қораланган бир қатор сиёсатчилар, жумладан Алмазбек Атамбоев озод қилинди. 6 октябрь куни МСК сайлов натижаларини бекор қилди. Мухолифат босими остида 15 октябрь куни Сооронбай Жээнбеков истеъфога чиқишини эълон қилди. Унинг сўзларига кўра, сайлов натижалари бекор қилингани ва Ҳукумат истеъфога чиқарилганига қарамай, мамлакатда вазият мураккалигича қолган. Жээнбеков Қирғизистон тарихида қон тўккан ва ўз фуқароларига ўқ узган Президент сифатида қолишни истамаганини айтиб ўтди. У мухолифат етакчиларидан бўлган янги Бош вазир Садир Жапаровни Бишкекда вазиятни нормаллаштириш учун чоралар кўришга чақирди.\nҚирғизистондаги вазият Қирғизистон Президентлари\n18 Октябрь 12:10 44921\n18 Октябрь 15:38 30797\n18 Октябрь 23:33 26228\n19 Октябрь 20:43 24224\n19 Октябрь 11:15 23999


Дунёнинг шубҳасиз инновацион давлатларидан бири – Жанубий Корея йилига юз минглаб хорижий талабаларни ўз бағрига жамлайди. 2017 йилда мамлакат халқаро талабаларни қабул қилиш бўйича рекорд ўрнатган. Мамлакат Таълим вазирлигининг статистикасига кўра, биргина ўтган йилнинг ўзида 124 мингга яқин талаба Кореяга келган бўлиб, улардан 2716 нафарини ўзбекистонликлар ташкил этади.\nКореяда ўқиш истагини билдираётган ўзбек ёшлари йилдан-йилга кўпайиб бораётгани янгилик эмас. Хорижда ўқиш жараёни, ўзга юртдаги ижтимоий муҳит ва ҳамюртлар ҳаёти барчани бирдек қизиқтириши табиий.\nАэропортга қўнишингиз билан корейсча тартиб-интизом эътиборингизни тортиши табиий. Жамоат транспортлари белгиланган йўналиш, аниқ вақт билан ҳаракатланади. Ҳатто автобуслар Wi-Fi билан таъминланган.\nСалкам 6 соатлик муддатда транспортларнинг йўналишдаги ҳаракатларини кузатсак – бирор марта автомобиль сигнали қулоққа чалинмайди. Ҳатто 5-10 дақиқалик тирбандлик ҳам ҳайдовчининг тоқатсизлигига, жиғибийрон бўлишига сабаб бўлмайди: «No signal».\nБу халқ одамлари ўз асабини астойдил парваришлайди.\nОдамларнинг бир-бирига муносабати эътирофга лойиқ: ҳар қандай буюм ёки пулни узатишда ва қабул қилишда икки қўл ҳам қатнашиши керак. Шифохонада, кассаларда ва ҳоказо хизмат кўрсатиш масканларида навбат масаласи ҳавас қилгудек. Мансаб ва ёшнинг катта-кичиклиги умуман аҳамиятсиз, бирин-кетинликда навбатга қараб иш кўрилади. Мана маданият.\nШаҳарда катта ва ташкилот бинолари тарқоқ жойлашгани боис манзилингизга 2-3та жамоат транспортидан фойдаланган ҳолда етиб борасиз ,метродан чиқиб 30 дақиқа ичида шаҳар ичидаги ҳар қандай автобусни тутсангиз мутлақо бепул. Бу тўловнинг электрон тизими ва доимий карточкалар орқали амалга оширилади.\nҲар бир метро ва автобус бекатлари яқинида велотураргоҳлар мавжуд бўлиб, аҳолининг аксарият қисми бекатгача велосипедда, белгиланган манзилга жамоат транспорти ёрдамида етиб олади\n«Тошкентда рус тилини қай даражада билишса, Кореяда ҳам инглиз тили худди шундай». Эҳтимол, пойтахт Сеул ҳақида гапиришгандир, лекин Бусан ва Тэгу шаҳарларида бу гапнинг исботини топиш кийин, Гарчи корейс халқи инглиз тилини билиш борасида дунё давлатлари орасида юқори кўрсатгичга эга бўлса-да, оддий аҳолининг аксарияти умуман тушунмайди. Хизмат кўрсатиш соҳасида инглиз тили оқсоқланади, талабалар билан эса амал-тақал суҳбат қурса бўлади.\nКореяга ўқиш ёки ишлаш ниятида кетмоқчи бўлган юртдошларимизга тавсиямиз – корейс ва инглиз тилини қунт билан ўрганинг. Балки бошқа юртларда давлат тилини билмай туриб кун кўриб кетиш осондир, лекин Кореяда бу жуда мушкул иш. Омадингиз келиб, ўзингиз сўзлашадиган тил диаспорасига тушиб қолсангиз, балки сезилмас, аммо яшаш, ишлаш борасида бу тилларсиз муваффақиятга эришиш амримаҳол.\nViews: 35 Jan 08, 2019 Основная новость\n« TOPIK qanday imtihon va kimlar topshiradi?\nХорижга чиқиш паспорти ; Кандай ва кайердан олса булади: Канча муддатда ва Тулови хакида »


Россия ҳукумати Байденга жавоб қайтарди - EFFECT.UZ\nРоссия ҳукумати Байденга жавоб қайтарди\n. 15:15 | 28.07.2021\nРоссия Давлат Думаси депутати Руслан Балбек “РТ” нашрига берган интервьюсида АҚШ президенти Жо Байденнинг “Россия иқтисодиёти фақат ядро қуроли ва нефть захираларига таянади”, — деган баёнотига изоҳ берди.\nШунингдек, нашр Америка президентининг Россия бўлажак Америка Конгресси сайловларига “аллақачон аралашишни бошлагани”, “нотўғри маълумот тарқатаётгани” ҳақидаги хабарларга ҳам изоҳ олган.\nБерилган изоҳларга кўра, Россия иқтисодиёти фақат ядро қуроли ва нефть захираларига таянмайди, аксинча, мамлакат қишлоқ хўжалиги ва саноат соҳасида “катта сакраш” қилган.\n“Масалан, Қримнинг ривожланиши Россия иқтисодиёти Ғарбдан ‘кучли зарбалар' олганидан кейин ҳам ‘оёққа тураётганини' кўрсатади. Шундай қилиб, АҚШ раҳбарлари ўзларининг баёнотларидан ҳаяжонланиб, ишларнинг ҳақиқий ҳолатини эмас, балки хоҳиш-истакларини билдирдилар”, — дея таъкидлаган депутат.\nШу билан бир қаторда, у ядро қуроли ва нефт ҳақидаги баёнотни “чайналган ибораларни такрорлаш” деб аташ тўғри эканини айтди.\nРоссияга қарши айбловларни изоҳлар экан, Руслан Балбек Америка президентига зудлик билан “ҳокимиятнинг барча тузилмаларида демократларнинг устунлигини таъминлаш учун ватандошларини қўрқитадиган душман” (еслатиб ўтамиз, Байден обрўси мамлакатда тушиб бормоқда) кераклигини қайд этди.\n“Улар америкаликларни Россиянинг таҳдиди билан ким кўпроқ қўрқитишини аниқлаш учун бир-бирлари билан рақобатлашмоқда”, — деб сўзига якун ясаган Балбек.\nАввалроқ Байден Россияни АҚШнинг 2022 йилги сайловларига аралашишда айблагани хабар қилинган.\nTeglar:Rossiya, АҚШ, Байден\nТошкент шаҳрида ФҲДЁ бўлимларидан бирида электр таъминоти узилиб қолди


ЭНУРЕЗ – Тиббий психология\nЗ.Ибодуллаев, Д.Абдуллаева, Тошкент тиббиёт академияси\nСийдикни ушлаб тура олмасликка энурез деб айтилади. Юнончадан enureo – сиймоқ дегани. Кундузги ва тунги энурез фарқланади. Тунги энурез жуда кўп учрайди ва асосан болалик даврида кузатилади. Уйқу пайтида 2 ёки 3 ёшга тўлмаган болалар ухлаб ётганда тагига сийиб қўйиши нормал ҳолат. Чунки уларда сийишни назорат қилувчи церебрал марказлар ҳали ривожланмаган бўлади. 3 ёшдан кейин қовуқ фаолияти назоратга олинади ва уйқу пайтида энурез кузатилмайди. Уйқу пайтида қовуқ сийдикка тўлгандан сўнг пайдо бўлган ва афферент йўллар орқали бош мияга етиб борган сигналлардан сўнг 3 ёшга етган бола уйғониши керак. Албатта болани 2 ёшлигиданоқ шунга ўргатиб бориш ҳам катта аҳамиятга эга. Энурезнинг 3 ёшдан сўнг ҳам кузатилиши патологик ҳолат ҳисобланади. Бундай болалар қотиб ухлашади. Мактаб ёшигача бўлган болаларнинг деярли 20 % тунги энурездан азият чекади.\nЭтиологияси. Энурезнинг асосий сабаби – нерв системасининг (шу жумладан ВНС) функционал жиҳатдан ривожланишининг орқада қолишидир. Бундай болаларда баъзида спинал аномалиялар ҳам аниқланади. Шунингдек 3 ёшгача турли касалликлар билан оғриган ва кейин тузалиб кетган болаларда ҳам энурез балоғат ёшигача давом этиши мумкин. Болаларда кўп учрайдиган сурункали ЛОР инфекциялар ҳам энурез сабабчиси бўлиши мумкин. Жисмоний жиҳатдан нимжон болалар ҳам энурезга мойил бўлишади. Энурезга наслий мойиллик борлиги ҳам инкор этилмайди. Чунки энурез кўпинча оилавий бўлиб учрайди ва боланинг отаси ёки онасида ҳам болалик даврида энурездан азият чеккан бўлади. Айниқса балоғат ёшигача давом этган энурезларда наслий мойилликка катта урғу берилади. Нотўғри тарбия, оиладаги доимий уруш-жанжаллар боланинг психик ривожланишига қаттиқ салбий таъсир кўрсатади. Бундай болалар ўта инжиқ, йиғлоқи, қайсар ёки одамови бўлиб қолишади. Улар кечаси қотиб ухлашади ва сийғоқ бўлишади.\nКлиникаси Энурез кузатиладиган болаларнинг деярли 90 фоизида невротик бузилишлар аниқланади. Шунинг учун ҳам аксарият неврологлар тунги энурез – бу неврознинг тунги клиник симптоми, деб аташади. Ҳақиқатан ҳам невротик бузилишларни бартараф этиш энурезни бартараф этишда катта самара беради. Кундузги энурез кундузи иштонига сийиб қўйиш билан намоён бўлса, тунги энурез ухлаб ётганда тагига сийиб қўйиш билан намоён бўлади. Баъзи болаларда тунги энурез туғилгандан буён балоғат ёшигача тўхтовсиз давом этаверади. Баъзида эса, яъни 2,5-3 ёшдан сўнг сиймай қўйган бола, 5-7 ёшлардан сўнг яна сийиб бошлайди. Бунга қаттиқ стресс ёки ўткир инфекциялар сабабчи бўлиши мумкин. Тунги энурез турли ёш, яъни 4-6, 7-10, 11-15, 16-19 ёшгача давом этади. Каттароқ ёшдаги болаларда энурез кам учрайди. Масалан 10 ёшгача бўлган болаларда энурез 5 ёшгача бўлган болаларга қараганда 2 баробар кам учрайди. 20 ёшдан кейин энурез деярли учрамайди.\nТашхис ва қиёсий ташхис. Энурез ташхисини қўйиш авваломбор уни нейроген қовуқ синдромидан фарқлашдан бошланади. Невроген қовуқ синдроми органик неврологик бузилишлар сабабли ривожланса, энурез – функционал неврологик бузилишлар сабабли ривожланади. Невроген қовуқ синдроми турли ёшларда (эрта ёшдан то умрининг охиригача) учраса, энурез 20 ёшгача бўлган даврда учрайди. Энурез кўпинча тунда учраса, нейроген қовуқ синдроми кундузи ҳам, тунда ҳам кузатилаверади. Нейроген қовуқ синдроми сийдик пуфагининг турли хил дисфункциялари билан намоён бўлса, энурез фақат сийдик ушлаб тура олмаслик билан намоён бўлади. Энурез ташхисини қўйишдан олдин албатта нейроген қовуқ синдромини инкор қилиш керак.\nДавоси ва профилактикаси. Бола невропатолог назоратида даволаниши керак. Даволаш жараёнида психологик ёрдамнинг ҳам ўрни катта. Шунинг учун даволаш жараёнида психологлар ҳам иштирок этиши мақсадга мувофиқ. Даволаш боланинг ота-онаси билан ишлашдан бошланади. Оилада соғлом психологик муҳит яратиш ўта муҳимдир. Тагига сийиб қўйган болани ҳеч қачон қаттиқ уришмаслик ва уни ака ёки опалари олдида масҳара қилмаслик керак. Бундай муносабатлар энурезни кучайтиради холос. Баъзида энурезни бартараф этиш ёки унинг олдини олиш учун болани тўғри тарбиялашнинг ўзи етарли бўлади.\nБиринчи бор энурез кузатилганда нима қилиш керак? Дейлик тагига сиймай юрган 4 яшар болада биринчи бор тунги энурез кузатилди. Дастлаб боланинг ота-онаси бунинг сабабини аниқлаб олиши керак. Бола кечаси совуқ қотган бўлиши ёки кечқурун газли ичимликларни (кола, фанта, спрайт) кўп истъемол қилган бўлиши мумкин. Болага бу ҳақда тушунтириш ишларини олиб бориш, кечки соат 18.00 дан сўнг кўп суюқлик ичмаслик кераклиги, акс ҳолда ётган жойига сийиб қўйиб уятга қолиши мумкинлиги тушунтирилади. Бола бир хил пайтда ухлашга ётиши ва ухлашдан олдин туалетга бориб келиши тайинланади. Бола ётган жой иссиқ бўлиши, эшик-ойналар очиқ қолиб елвизак эсиб турмаслигига эътибор қаратиш лозим.\nЖисмонан нимжон ва иммунитети паст болалар тез-тез шамоллаб туришади. Бу эса уларда энурез ривожланишига туртки бўлади. Шунинг учун доимий тарзда спорт билан шуғулланиб организмни чиниқтириб боришнинг аҳамияти тушунтирилади. Болани спорт тўгаракларига бериш энурезни даволашда ҳам, унинг олдини олишда ҳам катта аҳамият касб этади. Айниқса кечаси велотренажёр билан шуғулланиш жуда фойдалидир. Велотренажёр организмга умумий таъсир қилишдан ташқари, кичик тос аъзолари мускуллари (шу жумладан қовуқнинг) тонусини оширади, кўп терлатади, яъни ортиқча суюқлик тери орқали чиқиб кетади.\nОвқатланишни ҳам тўғри ташкил қилиш лозим. Кечқурун бола суюқликни кам ичиши ва иложи борича қуюқроқ овқатларни истъемол қилиши лозим. Масалан, колбаса, пишлоқ, ош, қовурилган балиқ, гўшт, картошка ва ҳ.к. Бироқ бу овқатларни ҳам меъёрда истъемол қолиш керак. Улардан сўнг бола сув ичмаслиги керак ёки 50-100 мл сув ичиши мумкин холос. Айниқса ётишдан олдин сузмадан қилинган қурут сўриб ётиш ҳам фойдалидир. Аксарият ҳолларда жисмоний тарбия билан шуғулланиш, тўғри овқатланиш ва ухлаш қоидаларига амал қилиш орқали ҳам энурезларни бартараф этиш мумкин. Ҳар 3 соатда болани уйғотиб сийдириб туриш ҳам фойдалидир. Бироқ параллел тарзда бошқа даволаш муолажалари ҳам олиб борилади.\nМураккаб вазиятларда дорилар билан даволаш қўлланилади. Дорилардан амитриптилин кунига 25-75 мг, мелипрамин (имипрамин) 5-10 мг ётишдан 1-2 соат олдин тавсия этилади. Мелипрамин дозасини аста-секин 50 мг га етказиш мумкин. Спазмекс 15 мг 2-3 маҳал, пантокальцин 250 мг 3-4 маҳал, сиднокарб, кофеин-бензоат натрий тавсия этилади. Бу дорилар куннинг 2-ярмида ёки кечаси тавсия этилади. Айниқса психостимуляторларни кечқурун тавсия этиш боланинг қотиб ухлашининг олдини олади. Сийиш рефлекси қўзғалганда улар тезроқ уйғонишади.\nАДГ дорилари (адиуретин, минирин) тунги энурезларда кўп қўлланилади. Чунки улар тунда сийдик кўп ишлаб чиқарилишининг олдини олади. Адиуретин 1-2 томчидан (5-10 мкг) уйқуга ётишдан олдин бурунга томизилади. Мактаб ёшигача бўлган болаларга 6 томчи (30 мкг), ўсмир ёшидаги болаларга 8 томчи (40 мкг) томизилади.\nМинирин 100-200 мкг дан уйқуга ётишдан олдин ичишга тавсия этилади. Бу дорининг дозасини 1-2 ҳафта мобайнида 300-400 мкг га етказиш мумкин. Ёши каттароқ болаларда эса дорининг дозаси секин-аста 400-600 мкг га етказилади. Кундузги энурезларда холинолитиклар ҳам қўшимча равишда тавсия этилади. Дриптан (оксибутинин) 2,5-5 мг дан кунига 3 маҳал, толтеродин 1 мг дан 2 маҳал ичишга тавсия этилади. Ҳулқ-атвор бузилишларида карбамазепин 100-200 мг, пантокалцин ва фенибут тавсия этилади. Психологлар энурез билан касалланган болаларни даволашда психоаналитик терапия ва эриксон гипнозини ҳам самарали деб билишади. Ҳар қандай усуллар билан даволаш камида 4-8 ҳафта давом эттирилиши керак.\nШахс ҳақида тушунча


Брэдфорд шаҳрида ўргимчак туфайли фожиали йўл транспорт ҳодисаси содир бўлган. «Daily Mail»нинг ёзишича, ҳашарот ўз тўрида ҳайдовчининг юзи олдига осилиб тушиб, уни қаттиқ қўрқитиб ...\n3 яшар қизча квартира деразасидан тушиб кетди. Яхшиямки, ҳодиса фожиа билан тугамаган. Айни пайтда иш юзасидан тергов ҳаракатлари олиб ...\n«The Tower MMG» раҳбарияти «Riviera» савдо маркази қурилиш объектида ҳалок бўлганлар ва жароҳат олганларнинг оилаларига ҳамдардлик билдирди.\nОзарбайжондаги портлашда 4 киши ҳалок бўлди\nУларнинг барчаси ҳалок бўлди, дея хабар беради «Gazeta.ru» сайти. фожиа кеча Озарбайжоннинг Сумгаит шаҳрида содир бўлган. Портлаш оқибатида ...\nДиана Еникеева фожиаси ортидан Каттақўрғон тумани ХТБ мудири, 42-мактаб директори ишдан бўшатилган\nКомил Жалилов фожиавий ҳалок бўлган каттақўрғонлик 23 яшар ўқитувчи Диана Еникееванинг ўлими юзасидан Ўзбекистон Республикаси Президентининг виртуал қабулхонасига ... билан мулоқот» гуруҳида эълон қилди. Мавзуга доир:Каттақўрғон фожиаси. Бу ҳолат такрорланмаслиги учун мактаблар маҳаллий ҳокимлик тасарруфидан ...\nҳамма ҳам адашади. Баъзида ҳисоб-китоблардаги ноани ... ҳамма ҳам адашади. Баъзида ҳисоб-китоблардаги ноани ...\nучун ҳаётимни беришга тайёрман». Вольтер. Диана Еникееванинг фожиали ҳалок бўлиши бутун афкор оммани жунбушга келтирди. Телевидение ... ўзбекистонликнинг фуқаролик бурчидир. Шу боис ҳамкасбларимни, бирор фожиага ракурс танлаётганда тор доирада фикрлашга эмас, балки кенгроқ мушоҳада ...\nфожиа юзасидан Самарқанд вилояти ҳокимлигидан «Xabar.uz» ахборот-таҳлилий порталига вилоят ҳокими номидан расмий жавоб хати келди. «Самарқанд ... йўл-транспорт ҳодисаси натижасида ҳалок бўлган Диана Енекееванинг фожиали ўлими туфайли чуқур ҳамдардлик изҳор этишга ижозат бергайсизлар. ...\nгимнастикаси тарихига назар ташласангиз, машҳур спортчиларнинг фожиали тақдирига кўзингиз тушади. Нозик ҳаракатлар, эпчиллик ва кучли иродани талаб этиладиган гимнастика кўпчиликнинг наздида инсон соғлиғи ... спорт туридек кўринади. Аслида ҳам шундайми? Биз бугун ана шундай фожиаларнинг энг машҳурларини ёдга оламиз. Елена Мухина Елена Мухинанинг ...\nШу боис Қозоғистоннинг Оқтўба вилояти Ирғиз туманида рўй берган фожиа ҳар биримизнинг, бутун халқимизнинг қалбига чуқур қайғу солди. фожиавий ... кўрсатмасин! Фарғона водийсининг «Тараққиёт» телеканали ижодкорлари фожиа қурбонларининг хонадонларидан бўлиб, уларнинг ота-онаси, яқинларидан ...


Саудия Арабистони Асаднинг ҳукуматдан четлаштирилишини талаб қилмоқда\n19:24 / 10.12.2015\nСаудия Арабистони “ҳукуматдан Башар Асаднинг четлаштирилишини” талаб қилишда давом этади. Бу ҳақда Ар-Риёдда Саудия Арабистони ташқи ишлар вазири Одил ал-Жубайр матбуот-анжуманида маълум қилди.\n“Сурияда ёки музокаралар йўли билан сиёсий барқарорликка эришилади ва Асад ўз лавозимини тарк этади, ёки ихтилоф давом этади ва бу мақсадга ҳарбий йўл билан эришилади”, деб айтди ал-Жубайр. Ал-Жубайр шу билан бирга қироллик “қуролланган мухолифатни қўллаб-қувватлаш бўйича мажбуриятларига амал қилишини” таъкидлаб ўтди.\nАл-Жубайрнинг таъкидлашича, “Ар-Риёдда ўтказилган Сурия мухолифати анжуманидан мақсад мухолифат сафларини жипслаштиришдан иборат”. Унинг айтишича, “мухолифатчилар бир овоздан гапириши учун бирлашиши керак”.


Биринчи қарор. Ўзбекистон Республикаси Президенти томонидан 2022 йил 14 январда “Сурхондарё вилояти Шеробод туманида қуввати 456,6 МВт бўлган фотоэлектр станцияси қурилишини ташкил этиш чора-тадбирлари тўғрисида” ПҚ-85-сон қарори имзоланди.\nИккинчи қарор. Ўзбекистон Республикаси Президенти томонидан 2022 йил 14 январда “Жиззах вилояти Ғаллаорол туманида қуввати 220 МВт бўлган фотоэлектр станцияси қурилишини ташкил этиш чора-тадбирлари тўғрисида” ПҚ-86-сон қарори имзоланди.\n2023 йил октябрь ойига қадар Жиззах вилоятининг Ғаллаорол туманида БААнинг “Masdar” компанияси томонидан қуввати 220 МВт бўлган қуёш фотоэлектр станцияси ишга туширилади.\nУчинчи қарор. Ўзбекистон Республикаси Президенти томонидан 2022 йил 14 январда “Самарқанд вилояти Каттақўрғон туманида қуввати 220 МВт бўлган фотоэлектр станцияси қурилишини ташкил этиш чора-тадбирлари тўғрисида” ПҚ-87-сон қарори имзоланди.\n2023 йил октябрь ойига қадар Самарқанд вилоятининг Каттақўрғон туманида БААнинг “Masdar” компанияси томонидан қуввати 220 МВт бўлган қуёш фотоэлектр станцияси ишга туширилади.\nТўртинчи қарор. Ўзбекистон Республикаси Президенти томонидан 2022 йил 14 январдаги “Навоий вилояти Нурота туманида қуввати 200 МВт бўлган фотоэлектр станциясини қуриш” инвестиция лойиҳасини амалга ошириш чора-тадбирлари тўғрисида” ПҚ-88-сон қарори имзоланди.\n2023 йилнинг ноябрь ойига қадар Навоий вилоятининг Нурота туманида Нидерландиянинг “Phanes Energy Holding III B.V.” компанияси томонидан қуввати 200 МВт бўлган қуёш фотоэлектр станцияси ишга туширилади.


1. ИККИ АСР ШОИРИ\n4. Ҳудудларнинг ривожланиши бутун мамлакат тараққиётининг асосидир\n5. Имом Термизий халқаро илмий-тадқиқот марказини ташкил этиш чора-тадбирлари тўғрисида\n7. Кўзумнинг ёшини дарё қилибсен\n8. "ЁШ ҚУТҚАРУВЧИЛАР"\n9. ҲАЁТ САҲНАСИДА ЯШАМОҚ - САНЪАТ Ҳусниддин ШАРИПОВ, Ўзбекистон халқ шоири\n10. НАМУНАЛИ ТАШКИЛ ЭТИЛДИ\n11. МУЛОҚОТ ИЗЛАНИШГА ЧОРЛАЙДИ\n12. ЁШ ҚУТҚАРУВЧИЛАР СИНОВИ\nЁш авлодни ҳар томонлама баркамол тарбиялашда уларни фавқулодда вазиятларда ҳаракаланишга ўргатиш ҳам муҳим аҳамиятга эга.\n13. ТАНҚИДИЙ-ТАҲЛИЛИЙ РУҲДА\n14. "КАМАЛАК" БИЛИМДОНЛАРИ"\nНаманганда "Камалак" билимдонлари" кўрик-танловининг мамлакат босқичи бўлиб ўтди.\nПрезидентимиз раҳнамолигида ёш авлоднинг замонавий илм-фан ва касб-ҳунар сирларини пухта ўзлаштириши, истеъдод ва салоҳиятини кенг намоён этиши учун яратилаётган шароит ва имкониятлар юксак самаралар бераётгани алоҳида таъкидланди.\n15. ДАРЁДИЛ ШОИР Фольклоршунос мураббий Робиддин Исҳоқов таваллудига 90 йил тўлди\nМен ҳаётман, бағримда юлдуз,\nДарёлар шовқини, денгиз тўлқини.\nМен оловман, кечаю кундуз,\nМен заминнинг ўчмас ёлқини!\nЎзбек ва қирғиз халқ оғзаки ижодининг донишманди, шоир ва мураббий Робиддин Исҳоқов қаламига мансуб бу каби сатрлар "Шеъри айтсин шоир ҳақида" деган ҳикматининг ёрқин тасдиғидир.


Хўжаи Хизр хақида ривоятлар | Пўлкан шоир сулоласи\n← Чанқовузни ким чалди?\nАмирқул Пўлкан →\nХўжаи Хизр хақида ривоятлар\nPosted on februari 23, 2012 by admins\nҚадимги Самарқанд шаҳрига кириб борар экансиз Сиёб бозорига етмасдан ўнг томонингизда қад ростлаган муаззам бир масжидга кўзингиз тушади. Бу масжид Хўжаи Хизр номи билан юритилади.\nХўжаи Хизр масжидининг қурилиши тарихи хақида оғиздан оғизга ўтиб келаётган ривоятларда асос бордек. Айтишларича, Хизр масжиди қурилиши VIII асрнинг бошларида Марказий Осиёни ишғол қилган араб хукмдорларидан бири Қутайба ибн Муслим томонидан бошланган, бироқ уни қачон қуриб битказилгани маълум эмас.\nМасжид ўрни Хўжаи Хизр ишоратлари билан кўрсатилганлиги хақида ривоятлар сақланиб қолган. Улардан бирида айтилишича, масжиднинг супаси ҳали битмаган пайтда, Хўжаи Хизр пайдо бўлибдилар. Қарасалар суфа қиблага нисбатан бироз қийшиқ ҳолда қурилаётган экан.Шунда, Хизр бобо масжидни қиблага тўғрилаб, қуришни маслаҳат берган эканлар. Шу сабаб, Қутайба ибн Муслим уни Хўжаи Хизр масжиди деб номлаган.\nХизр Алайҳиссаломнинг Самарқанддаги масжидлари 1854 йилга келиб ўша пайтдаги Бухоро амири Музаффархон томонидан қайта қурилган. Масжиднинг айвон қисми 1999 йилда Самарқанддаги усталар иштирокида таъмирланган.\nСамарқанддаги Хўжаи Хизр масжиди ”Бону ножия” қабристони яқинида қад ростлаган. Хўжаи Хизр масжиди имом хатиби Аъламхон эшон Набираевнинг айтишича, масжид қурилган пайтда унинг ёнида қабристон бўлмаган. Қабристон кейинчалик пайдо бўлган.Масжиднинг Самарқанддаги энг баланд ва баҳаво жойда қурилгани боиси эса бу ердан бир вақтлари карвон йўли ўтгани билан боғлиқдир.\nХизр бобо шарофати билан масжид ёнидан ”Арзис” ариғи оққан ва бу ердан шу номдаги қудуқ бўлган. Карвон йўлидан ўтаётганлар, масжид ёнида тўхтаб дам олганлар ва ўз йўлларига равона бўлганлар.\nЗамонлар ўтиши билан ”Арзис” ариғи йўқолиб кетган. Ниҳоят, 1992 йилга келиб, Хўжаи Хизр масжиди ёнидаги ”Арзис” қудуғи топилиб, қайтадан ишга туширилди. Қирқ метр чуқурликдаги бу қудуқ энг қадимги қудуқлардан бири бўлиб, хозирги кунда ундан самарқандликлар фойдаланишмоқда.\nҚудуқ бундан 1200-1300 йил олдин пайдо бўлган деган тахминлар бор. Ҳатто, ушбу қудуқ ҳақида халқ орасида турли туман ажабтовур ривоятлар юради. Эмишки кимда ким, ушбу қадамжога зиёрат этгани келган чоғида пок ният билан қарса, сув юзида ойнинг акси ҳамда қатор бир қатор юлдузларни кўриши мумкин бўлар экан. Бу манзара фақат чин дилдан ихлос қилган кўнгли тоза инсонларга кўринар эмиш. Айтишларича, қирқ душанба куни бомдод номозини жамоа билан бирлашиб ўқиган кишига, Хизр бобо кўринар эмишлар.\nХизр бобо масжиди, совет даврида жуда ёмон холатда бўлган. 1996-1998 йилларда Ўзбекистон хукуматининг махсус қарори билан бошқа қадамжолар каби Хўжаи Хизр масжиди ҳам қайта таъмирланди. Бугунги кунда Хазрати Хизр масжидини ҳар куни, юздан ошиқ одамлар зиёрат қилишади. Айниқса Ўзбекстоннинг иссиқ жойлари бўлган Хоразм ва Сурхандарё ҳамда Фарғона водийсидан келган кўплаб зиёратчиларни учратиш мумкин.\nХўжаи Хизр ҳақида нимларни биламиз?\nХалқ орасида юрган афсоналарга кўра, Хўжаи Хизр тахминан олти минг йиллар муқаддам дунёга келган эканлар. Туну кун зикр айтиб, тоат ибодат қилиб юрганликлари учун, Аллоҳ ул эотга боқий умр бахш этган.\nХўжаи Хизр Одам Сафиуллоҳнинг 20 чи аждодлари эканлар. У кишининг оталари исми Мулкор, боболари Колий, катта боболари Мард, ундан олдинги боболари исми эса Ҳут бўлган. Шундай қилиб бу шажара давом этиб, Одам Атога боғланган.\nХудои Таоло Хизр Алайҳиссаломга боқий ҳаёт билан бирга, яна бир қанча мажбуриятларни ҳам берган экан. У киши дунёдаги жамики ер остидаги ва ер устидаги сувлар, барча бойликларнинг эгаси, пири эканлар. Кимдаким Хизр Алайҳиссаломга учраб, у кишининг дуоларини олса, у одам бахтли саодатли, бой-бадавлат бўлар экан.\nҲар бир одам ўз умри давомида уч марота Хизр бобога йўлиқар экан. Бироқ кўп ҳолларда у кишини танимай қолар экан. Сабаби кўп кишилар, ўз тилари билан диларини бир қилиб юра олмайдилар. Агар ҳар бир киши, бирор савобли ишни чин дилдан қилса албатта, Хизр боьбо у кишига йўлиқар эканлар.\n”Хизр” арабча сўз бўлиб, унинг маъноси ”яхшиллик ва яшовчи” деганидир, Шунинг учун у кишини кўпроқ ям- яшил ўтлоқзор, ям-яшил дарахтзор ёки ям-яшил сувни, дарёни олдида учратиб қоладилар.\nРивоятларда, Хизр бобонинг ўнг қўлларидаги бош бармоқлари суяксиз эканлиги айтилади. Шунинг учунми ўнг қўлидаги бош бармоғида суяги йўқ одамни кўрган кишилар ўзларини, Хизр Алайҳиссалом билан учрашганликларини нақл қилиб юрадилар. У киши кўпинча нуроний чол киши қиёфасида кўринар, кўпинча мададга муҳтож ҳолатда, елкаларига бирор оғир юк кўтарган вазиятда одамлар кўзига кўринар эмиш. Ёрдам қилишга интилган кишиларга Хизр бобо раҳмат назари билан қарар эканлар.\nҚуръони Каримда Хизр Алайҳиссалом тафсилоти\nХўжаи Хизр ҳақида исломда жуда кўп нақл ва ривоятларга дуч келамиз. Хизр Алайҳиссалом Аллоҳнинг қули, пайғамбар, ножоткор сифатида талқин этилади. Масалан Қуръони каримнинг 18 сурасида хазрати Хизр хақида ажойиб бир ривоят бор. Унда пайғамбарлардан бири Мусо алайҳиссаломнинг Хизр билан учрашувлари ҳақида гап боради.\n”Мусо (ўзининг хизматкор) йигитига: ”То икки денгиз қўшиладиган ерга етмагунча ёки узоқ замонлар кезмагунча юришдан тўхтамаймиз”, деган пайтини эслангиз, (таржима ва изоҳлар муаллифи Алоуддин Мансур).\nИзоҳ : Мана шу оят билан Мусо ва Хизр пайғамбарлар ҳақидаги қисса бошланади. Ривоят қилишларича, Мусо алайҳиссалом Тангри таолога муножот қилиб: ”Бандаларинг орасида мендек илми зиёдроқ бўлган киши борми?” деб сўраганида, Аллоҳ таоло: ”Ҳа Хизр сендан олимроқ” деб жавоб қилган экан. Шунда Мусо ”У зотни қандоқ излаб топаман?” деганида, ”Денгиз соҳилидаги қоя олдидан топурсан”, деган жавоб бўлибди. ”У ерга қандоқ борилур?” деб сўраганида, Аллоҳ таоло айтган экан: ”Бир балиқни саватга солиб, йўлга чиқарсан.Қаерда уни йўқотиб қўйсанг, Хизрни ўша ердан топурсан!”. Шундан кейин Мусо хизматкор йигитига балиқ солинган саватни бериб: ”Бу балиқни йўқотган жойингда менга айтарсан”, деб тайинлаб йўлга тушибдилар.\n61. Энди қачонки, у иккиси (икки денгиз) қўшиладиган жойга ерга етишгач, балиқларини унутдилар. Бас у (балиқ) денгизга қараб йўл олди. 62. Бас, қачонки (у ердан)ўтишгач, (Мусо) йигитига: ”Нонуштамизни келтир, хақиқатдан бу сафаримиздан жуда чарчадик”, деган эди. 63. У (хизматкор) айтди: ”Буни кўринг, биз (денгиз соҳилидаги) қояга бориб (ором олган) пайтимизда, мен балиқни (унга жон кириб саватдан тушиб кетганини) унутибман. (Бу воқеани сизга) айтишни фақат шайтон ёдимдан чиқарди. У (балиқ) денгизга ажойиб (сездирмаган йўсинда) йўл олган эди”. 64. (Мусо) деди: ”Мана шу биз истаган нарсадир”. Сўнг (Хизрни) излаб ортларига қайтдилар. 65. Бас, бандаларимиздан бир бандани топдиларки, биз унга Ўз даргоҳимиздан раҳмат (яъни пайғамбарлик) ато этган ва Ўз ҳузуримиздан илм берган эдик. 66. Мусо унга: ”Сенга билдирилган билимдан, менга ҳам тўғри йўлни таълим беришинг учун сенга эргашсам майлими?” деди. 67. У (Хизр) айтди: ”Анники сен мен билан бирга (илм машаққатларига) сабр қилишга ҳаргиз тоқатинг етмас. 68. (Зотан) ўзинг эгаллаб олмаган – хабардор бўлмаган нарсага қандай сабр қилурсан?!” 69. Мусо деди: ”Иншоллоҳ, сен менинг сабр тоқатли эканимни кўрурсан. Мен бирор ишда сенга осийлик – итоатсизлик қилмасман”. 70. У (Хизр) айтди: ”Бас. агар менга эргашсанг. то ўзим сенга айтмагунимча бирор нарса ҳақида мендан сўрамагин”, 71. Бас, икков йўлга тушдилар. То бориб бир кемага минишлари билан (Хизр кемани) тешиб қўйди. Мусо атйди: ”Уни одамларни ғарқ қилиш учун тешдингми?! Жуда даҳшатли иш қилдинг ку!”. 72. У (Хизр) деди: ”Анники, сен мен билан бирга сабр қилишга харгиз тоқатинг етмас. демаганмидим?!” 73. Мусо айтди: ”Унутганим сабабли, мени айбламагин ва бу ишим учун мени машаққатга дучор қилмагин”. 74. Сўнг яна йўлга тушдилар. То бориб бир болага рўбарў бўлганларида (Хизр) уни ўлдирди. (Буни кўрган Мусо) деди: ”Бировни ўлдирмаган бир бегуноҳ жонни ўлдирдинг-а?! Дарҳақиқат, (сен) бузуқ иш қлидинг!” 75. У (Хизр) деди: ”Мен сенга, сен мен билан бирга сабр қилишга харгиз тоқатинг етмас, демаганмидим?!” 76. (Мусо) деди: ”Агар бундан буён сендан бирор нарса хақида сўрасам, мени ўзингга ҳамроҳ қилмагин. Чунки ( у ҳолда) мен томонимдан узр етган бўлурсан (яъни, у ҳолда мени ташлаб кетганинг учун сени айблай олмасман”). 77. Сўнг (улар) Яна йўлга тушдилар. То бир шаҳар аҳлининг олдига келиб, улардан таом сураган эдилар, улар меҳмон қилишдан бош тортишди. Кейин ўша жойда йиқилай деб турган бир деворни куришгач, (Хизр) уни тиклаб қўйди. (Мусо) деди: ”Агар ҳоҳласанг, шу ишинг учун ҳақ олишинг мумкин эди”. 78. У (Хизр) айтди: ”Мана шу сен билан менинг ажрашимиздир. Энди мен сен сабр қилишга тоқатинг етмаган нарсаларнинг таъвили (шарҳи) дан огоҳ қилурман. 79. Кема хусусига келсак, у денгизда ишлайдиган (юрадиган) мискин – бечораларники эди. Бас. мен уни айбли қилиб қўймоқчи бўлдим.(Чунки) уларнинг (кемадагиларнинг) ортида (кўзлаб кетаётган манзилларида) барча (бутун) кемаларини талон тарож қилиб, тортиб олувчи бир подшоҳ бор эди. 80. Ҳалиги боланинг эса ота оналари мўмин киши эдилар. Бас, биз у (бола) туғён ва куфр билан уларни қийнаб қўйишидан қўрқдик. 81. Шу сабабдан, уларга Парвадигор (бола) дан кўра покизароқ, ундан кўра меҳрибонроқ (бошқа бир болани) бадал-эваз қилиб беришини истадик. 82. Энди девор эса шу шаҳардаги икки етим боланики бўлиб, унинг остида улар учун бир хазина бор. Уларнинг оталари жуда яхши киши эди. Бас, улар вояга етиб, Парвардигорингнинг раҳмат марҳамати бўлмиш хазиналарини чиқариб олишларини ирода қилди. Мен бу (ишларнинг бирортасини) ўз – ўзимча қилганим йўқ. Мана шу сен сабр қилишга тоқатинг етмаган нарсаларнинг таъвилидир”.\nИзоҳ. Мазкур илоҳий қиссадан олинадиган ибрат бандаларга берилган илмнинг чексиз -чегарасиз эканлигидир. Пайғамбарлар тарихидан маълумки, Мусо Алайҳиссалом ”Калимуллоҳ” – Аллоҳ таоло билан бевосита сўзлашувчи” деган номга сазовор бўлган зотдирлар. Демак, у киши, Яратган билан савол – жавоб қилганларида, ўртада ҳатто фаришта ҳам воситачилик қилмаган бор хақиқатни Хақ таолонинг ўзидан олганлар. Бинобарин, ўзларича дунёда мендан ҳам илмлироқ одам бормикан, деган фикр кўнгилларидан кечган бўлса керакки, юқоридаги оятларда зикр қилинган қиссада Тангри Ўз пайғамбарини огоҳлантириб, гўё шундай дейди: ”Агар сенга бўлиб ўтган барча нарсалар тўғрисида билим берган бўлсам, бандаларим орасида шундай бир киши ҳам мавжудки, унга энди бўладиган нарсаларнинг билимини ҳам ато этгандирман – яъни, сен ўз илм маърифатинг билан бутун дунёга устоз бўлишинг мумкин, аммо, у бандамга шогирд бўлишга ҳам ожизлик қилурсан” Бу ҳикоя билан Аллоҳ Ўзининг ”Ҳар бир билим соҳиби устида унданда билимлироқ биров бордир”, деган ояти каримасини яна бир карра исбот этади”. (”Қуръони карим”. Ўзбекча изоҳли таржима. Тошкент, ”Чўлпон нашриёти, 1992 йил).\nХўжаи Хизр шайхларга мададкор\nУлуғ аллома шайх Фариддин Аттор хазратлари ўзларининг ”Тазкират ул Авлиё” асарларида Хўжаи Хизр мададига сазовор бўлган улуғ инсонлар хақида кўплаб маълумотларни келтирган. Улардан бири Шайх Абу Бакр Абу Вароқ Термизий хазратларидир. Айтишларича, Хазрати Шайх Абу Бакр Вароқ муомила ва адаб бобида ўхшаши йўқ киши эканлар. Ҳатто у кишини ”Муаддаб ул авлиё”, яъни авлиёлар адаблиси деб атар эканлар. Нақл қилишларича, Хизр пайғамбар алайҳиссаломни кўрмоқ орзуси у кишининг кўнглига тушибди. Ҳар тонгда Қуръон ўқир ва қабристонга борар, у ерда тазарру ва илтижо этар эканлар. Бир куни уйларидан чиққанларида бир нуроний пир келиб у кишига салом берибди.\n– Бугун бирга суҳбат қилмоқлигимизни истармисан? – дебди пир.\n– Истайман, – дебди у киши.\nИккиси суҳбатлашиб қабристонга борибдилар, кўп сўзлар сўзлашибдилар. Пир кетмоқчи бўлибди.\n– Ё Абу Бакр! Бугун сени бир пора Қуръон ўқимоқдан қўйдик. Мен ўша орзу қилганинг Хизрман. Бир соат хақ билан суҳбат қилмоқ, минг йил Хизр билан ўтиргандан яхшидир.\nПир шу сўзларни айтиб ғойиб бўлибди.\nФаридиддин Аттор хазратлари Хизр алайҳиссаломга дуч келган шайхлардан бири Абу Бакр Каттоний ҳақида ҳикоя қиладилар.\nНақлдурки, хазрати Абу Бакр айтур:\n”- Бир куни бир пир жойномозини устига ташлаб, менинг олдимга келди, салом берди ва :\n– Ё Шайх! Нечун мақоми Иброҳимга келмайсан? У ерга бир пир келган, ҳадис ривоят қилгай, тинглаганларнинг жонлари роҳат топур, деди. Мен сўрадим:\n– Ул пир ҳадисни кимдан ривоят қилур?\n– Абдуллоҳ, Абу Хурайро, Ибни Аббосданким, булар пайғамбар (с.а.в) дан эшитганлар.\n– Мен буларни устозсиз ҳам эшитгайман, дедим.\n– Бу ўзгача бир зўр қувватдур. Сен уни кимдан эшитасан? деди.\n– Кўнглим Аллоҳдан эшитгай ва менга хабар бергай, дедим.\n– Далилинг борми? деди.\n– Далилим шуки сен Хизр пайғамбарсан, дедим.\nБу даъфа Хизр айтмишки,\n– Дунёдаги Аллоҳ валиларининг барчасини биламан, деб ўйлар эдим. Илло Абу Бакр Каттоний мени билди, мен уни билмадим…\nБундан маълум бўладики, Аллоҳнинг шундай валилари бордирки, Хизрни билурлар, Хизр уларни билмас. Ва яна кўп валилар бордирки, уларни на Хизр билур, на валилар билур, Аллоҳдан бошқа бирор зот уларни билмас. Зеро, у Аллоҳнинг хосидир, уни Аллоҳдан бошқа киши ундан муталиъ (хабардор) бўла олмас. Баъзи валилар ҳам бордирки, ўзлари ҳам ўзларини билмаслар. Уларнинг ҳолини ёлғиз жаноби Хақ билур деб нақл қиладилар Аттор хазратлари.\nЯна Тазкир -ул Авлиёда ҳикоя қилишларича, Хазрати Шайх Хаким Термизий шайхларнинг муҳташамларидан эди. У киши ёшлик пайтларида икки толиби илм билан келишиб, бориб илм олмоққа лафз қилдилар. Ихтиёри онасида эди, онаси изн бермагани учун у бора олмади. Термизий қабристонларга бориб йиғлар эди. ”Ё Худо ё! У икки йўлдошим бориб, илм билан машғул бўлдилар. Улар тезда олим бўлғайлар, мен жоҳил қолгайман” деб шу сабабдан ичи ёнар эди. Ногоҳон унга бир пири фоний учради. Дедики, ”Эй ўғил, йиғлама, қайғурма. Ўшал икки йўлдошингдан кўра олимроқ бўлмоқни истармисан?”. ”Истайман”,- деди…\nХазрати Термизий айтарки, ”Ул пир менга бир жойни тайин этди. Ҳар куни ул кўрсатган жойга борар эдим, менга сабоқ берар эди. Уч йил шу йўсин менга бутун анвойи илмларни кўрсатди ва ўргатди. Сўнг билдимки, ул зот хазрати Хизр пйғамбар эканлар. Бу улуғ давлатни онамнинг ризосидан топдим”.\n”Тазкират-ул Авлиё” да Шайх Иброҳим Адҳамнинг Хизр алайҳиссалом билан учрашувлари ҳақида қизиқ бир ривоят келтирилади.”Ул подшоҳи иқлими аъзам Иброҳим бин Адҳам кодасаллоҳул азиз, муттакаййи жаҳон (жаҳон парҳезкори) ва сиддиқи замон эди. Кўп шайхлар унинг юзини кўриб, хазрати пайғамбар жанобимизни кўргандай бўлур эдилар. Имоми Аъзам (хазрати Абу Ханифа) билан суҳбат қурганлар. Жунайд (Бағдодий) унинг ҳақида ”Иброҳим мифтоҳ ул – улум (илмлар калити) дир” дер, эди.\nБир куни у Абу Ханифанинг олдига келганида (Абу Ханифанинг) ёронлари унга қаттиқ назар билан боқдилар. Абу Ханифа ҳам ”Саййидуна Иброҳийм”, деди.Саййидликни нимадан топди?” дедилар. ”Хақ бирла машғулликдан”, деб жавоб берди (Абу Ханифа).Аввал ҳолида у Балх шаҳрининг подшоси бўлиб, қирқ нафар олтинқалқонли қули дабдаба билан унинг олдида борар, қирқ нафари ортида юрар эди. Бир кеча у саройида ётар экан, томнинг тепасидан бир дупурни пайқади. ”Ул нимадир?” деб товуш берган эди, ”Туямни қидираяпман”, деган садо келди. ”туяни томнинг устида қидирадими?” деган эди, жавоб келдики, ”Эй ғофил, Аллоҳни атлас кўрпачалар ичида қидирадиларми?!” деб. Бу сўзни эшитиши билан унинг жонига ўт тушди. Тонгга қадар ухлай олмади.Мутаассир бўлиб тахтига ўтирди. Аркони давлат ва қуллари келиб, қўл боғладилар, шу замон хайбатли бир зот эшикдан кириб келиб, тахтнинг ёнига борди. Бирор киши бир сўз сўзлай олмади. Тиллари тутилди. Иброҳим: ”Кетгил бу сарой меникидир, сен телбамисанки, бу ёққа келдинг!” деган эди, ул зот ”Бул карвонсаройдир. Сендан олдин кимники эрди?” деди. ”Отамники, Ундан олдин ҳам боболаримники эди”. ”Улар не бўлдилар?”. ”Ўлдилар”, деди (Ибрҳим) Бунга жавобан: ”Демак менинг айтганимдек (бул Сарой) карвонсарой эмасмидирки, бириси келиб, бириси кетар?”- деди, ул зот.\nЎшал зот Хизр алайҳиссалом эди. Иброҳим хазратлари бу ҳолни кўргач, дарди зўрайди. Қарори қолмади. Таажуб ичра: ”Отларни хозирлангиз, овга кетамиз! Балки шунда тасалли топарман” деди. Саҳрога чиқдилар. У не қиларини билмас эди. Кезар экан, ўз саройи аҳлидан ажралди. Кетаётиб ”Интибоҳ!” (Огоҳ бўл, уйғон”) дейилди. Учинчи марта ”Интибоҳ қоблан тантабоҳ!” (Ўлмоқдан аввал уйғон) дейилди. Буни эшитгани замон дунёдан қўл тортди. Отини илгари сурди. Олдидан бир кийик чиққан эди, бирдан кийикни овлагиси келиб қолди. Аммо, кийик тилга кириб: ”Ё Иброҳим! Хазрати Хақ таоло сени ов қилмоқ учун дунёга келтирдими? Бошқа ишинг йўқми?” деди.Шу сўзларни эшитар экан, бир овоз келди : ”Сен ов қилмоқ учун яратилмадинг”. Бу сас, уни титратди. Шавқи ортди.Кўзига малаклар кўринди. У йиғлай бошлади. Шу қадар йиғладики, кийимлари ҳўл бўлди. Жону дил билан насул тавбасини қилди. (Насул тавбаси соф, ҳолис ҳолда, қайта гуноҳ қилмаслик аҳди билан қилинган тавба).\nШу ҳолда кетар экан, ўз одамларидан бўлмиш бир чўпонга учради. Чўпоннинг телбалиги ва чакмонини кийиб олиб, қўйларини унга бағишлаб юборди. Иброҳимнинг бу ҳолига малаклар назар қилар эдилар: ”Подшоҳлик либосини ечиб, жаннат ва жамолуллоҳ ошиғи охират либосини кийди” дедилар.\nИброҳим у ердан Марв шаҳрига келди. Кўприкдан ўтаётган эди, бир киши пастга қараб учди. Иброҳим ”Аллоҳуммаҳфузҳу!” деб нидо қилди, ул киши сувга тушмасдан муаллақ қолди. Халойиқ бу кароматдан хайратга тушди.Иброҳим у ердан Нишопурга келди. Бир ғорга кириб, тўққиз йил ибодат қилди. Нишопурга ўтин келтириб сотар, ярмини дарвишларга тортиқ қилиб, жума номозини ўқигач, ғорга қайтиб келиб, рўзасини тутар эди.Маълум вақт ўтгач, у ғорни ташлаб, йўлга чиқди.Бир зотга дуч келдики, у исми аъзам (Аллоҳнинг исмларини) ўқир эди. Иброҳимга ҳам ўргатди. Не лозим бўлса ўқир ва истаган илмларини ёнида топар эди. Бир куни Хизр алайҳиссалом билан кўришди. ”Исми аъзам”ни ўргатган менинг биродарим Илёс алайҳиссаломдир”, деб хабар берди ул зот. Иброҳимнинг аввалги шайхи Хизр алайҳиссалом кўп насиҳатлар бериб, ғойиб бўлди. Саёҳатидан фавқулодда ҳолат кўриб, (Иброҳимнинг) кашфи очилди. Ўн тўрт йил поклик, холислик билан эл кезиб, ибодат билан машғул бўлди. Маккаи муаззамани зиёрат қилдида, бир муддат шу ерда мусофир қолди. Дурадгорлик билан машғул бўлар эди. Кечалари Каъбанинг хилват бўлишини кутар эди. Шунга муваффақ бўлди. Унда дуо қилдики, ”Ё Рабб! Менга истат (поклик) бер!” деб. Муножотига жавобан бир нидо эшитди: ”Менинг Наффор эканимни билмоқ лозимдир. Гуноҳларга истиғфор (айтмоқ) фазилатдир”. Иброҳим ҳузур билан: ”Аллоҳуммаҳфирли!” деган эди, бир жавоб эшитдики, ”Ё Иброҳим! Ёлғиз сен сени истарсен. Бошқа бандаларимни ҳам қўшиб ниёз этсанг, раҳмати илоҳиятдан ҳеч бир нарса камаймас!”. Шу хитоб онида Иброҳим ўз эксиклигини (нуқсонини) идрок этиб, ”Ё, барча пинҳон ва ошкор нарсаларни билган Аллоҳим! Густоҳлигимга ва қусуримга боқмагин! Жами бандаларинг билан биргаликда, раҳмат ва мағфират насибу муяссар айлаганинг жамоатга барчамизни йўлдош айлагин!” деб тазарруъ ва ниёз этди. Илоҳининг зоти улуҳиятини билиб, танир экан, ”билмаганларнинг ҳолига войким, Сени билмаганнинг ҳоли не кечар экан!” дер эди.\nАҳмад Яссавий Хўжаи Хизр хақида\nТўрт ёшимда хақ Мустафо берди хурмо,\nЙўл кўрсаттим, йўлга кирди неча гумроҳ,\nЎн тўққизда етмиш мақом зоҳир бўлди,\nЗикрин айтиб ичу тошим тоҳир бўлди,\nҚойда борсам, Хизр бобом хозир бўлди,\nҒавс ул ғиёс май ичурди, тўйдим мано.


Берунийда икки йилдан бери илма-тешиклигича қолаётган абгор кўприк ҳолатига изоҳ берилди\n07:48 / 24.09.2021\nКеча Беруний туманидаги абгор кўприк икки йилдан бери илма-тешиклигича қолаётгани, халқаро аҳамиятга эга автомобиль йўлидаги кўприкда ҳаракатланиш анчадан бери чеклангани ҳақида хабар бергандик.\nҲолат юзасидан Қорақалпоғистон Республикаси Автомобиль йўллари ҳудудий бош бошқармаси Kun.uz’га изоҳ берди.\nҚайд этилишича, мазкур кўприк халқаро аҳамиятга эга А-380 (Ғузор-Бухоро-Нукус -Бейнеў) автомобиль йўлининг 659, 4 км. да (Беруний тумани «Абай» ОФЙ ҳудудида) жойлашган. Унинг узунлиги 46,5 метр эни 12,1 метрни ташкил қилади. У 1974 йили қурилган темир-бетон кўприк ҳисобланади.\n2019 йил сентябрь ойида ўтказилган режали кўрикка асосан кўприк яроқсиз ҳолда эканлиги аниқланган ва ҳаракат хавфсизлигини таъминлаш мақсадида тегишли йўл белгилари ўрнатилиб, ҳаракатланиш тўхтатилган. Автомобиллар қатновини таъминлаш мақсадида айланма йўл солинган. Шу жумладан, текширув вақтида кўприкнинг қайта қуришга муҳтож эканлиги аниқланган.\nМазкур кўприкда автомобиль ҳаракатини тиклаш, қайта қуриш ишларини олиб бориш учун инвестиция дастурига киритиш бўйича тегишли ташкилотларга ёзма турда бир неча марта чиқиш қилинган.\nВазирлар Кенгашининг 2021 йил 11 август кунги мажлис баённомаси билан Президентнинг 2007 йил 19 февралдаги ПҚ-585-сон Қарорига асосан, кўприкни табиий офатлардан бартараф этиш бўйича дастурга киритиш, қайта қуриш, лойиҳа-смета ҳужжатларини ишлаб чиқиш бўйича қарор қабул қилинган.\nҚўшимча қилинишича, «Йўл лойиҳа-бюроси» МЧЖ Қорақалпоғистон бўлими томонидан лойиҳа-смета ҳужжатлари ишлаб чиқилиб, давлат экспертизасидан ўтказилган.\nБугунги кунда манзилли-рўйхати тайёрланиб, маблағ ажратиш масаласида Автомобиль йўллари қўмитаси ва Молия Вазирлигига тақдим этилган. Тегишли маблағ ажратилиши билан қурилиш-таъмирлаш ишлари бошланишини маълум қиламиз, дейилади расмий изоҳда.\nЭслатиб ўтамиз, олдинроқ Амударё устидаги янги кўприк қурилишида ҳаво компрессори отилиб кетганди.


Аёллар дафтари: вақтинчалик тартибнинг самарали ечими\nАёл қачон ўзини бахтли ҳис этади? Қачонки оилада ҳаловат топса. Оиласида ҳаловати бор аёлнинг соғлиги мус- таҳкам, ишида унум, янги режалар сари якдил қадами бўлади. Бу оддий ҳаёт қонуни! Бироқ, аёлларни қийнаётган турли соҳалардаги чигалликлар, муаммолар ва ечимини йиллар давомида кутаётган оғриқли масалалар борки, уларнинг ечимини топишда тизимли тартибда бирдамлик билан ҳаракат қилинмаса, жамият ривожига салбий таъсирини ўтказаверади.\nАйни бир вақтда аёлларни ижтимоий-иқтисодий жиҳатдан қўллаб-қувватлаш мақсадида уларни “Аёллар дафтари”га олиш орқали кўмак бериш тизими Давлатимиз раҳбарининг алоҳида назоратида бўлмоқда. Аёллар муаммоларини ўрганиш натижасида ижтимоий ҳимояга муҳтож, ишсиз хотин-қизлар, меҳнатга қобилиятсиз, ўзгалар парваришига муҳтож ҳамда I ва II гуруҳ ногиронлиги бўлган хотин-қизлар, уй-жойини таъмирлашга муҳтож I гуруҳ ногиронлиги бўлган хотин-қизлар бугун “Аёллар дафтари”дан жой олган. Ушбу тизим 2020 йилда бошланган бўлиб, ўтган йили кўпроқ эътибор ҳудудларда “Аёллар дафтари” рўйхатини шакллантиришга қаратилган эди. Жорий йилда эса ушбу тизимни давом эттириш орқали уларнинг муаммоларини ҳал этиб, “Аёллар дафтари”дан чиқариш чораларини кўриш барча давлат идоралари ва ташкилотларининг олдидаги муҳим вазифага айланди.\nШу маънода муҳтарам Юртбошимиз Шавкат Мирзиёев хотин-қизлар байрами муносабати билан ташкил этилган тантанали маросимда 2021 йилда ҳам аёлларни ҳар томонлама қўллаб-қувватлаш, уларнинг бизнес юритиши ва бош- қа касблар бўйича ўқиши учун зарур шарт-шароитларни яратиш ишлари давом эттирилишини айт- ди. Президент “Биронта ҳам аёл давлат ва жамият эътиборисиз қолмайди” деб алоҳида таъкидлади.\nШу ўринда ушбу тизим доирасидаги ишларни кенгроқ ўрганиш мақсадида хорижий тажрибага мурожаат қилдик. Россия Федерацияси 2013 йил 23 декабрда “Россия Федерациясида фуқароларга ижтимоий хизмат кўрсатиш асослари тўғрисида”ги Қонун қабул қилган. Қонунда асосий эътибор, қоида тариқасида, аёллар ва болаларга ёрдам кўрсатишга қаратилганлигини ҳисобга олсак, Россия Федерациясининг таркибий тузилмаларида аёллар ва болалар учун “Инқироз марказлари”нинг фаолият кўрсатишни бошлаганига гувоҳ бўлдик. Айни вақтда марказ томонидан аёлларга, болали аёлларга, ҳомиладор аёлларга, қийин шароитда бўлган аёлларга, психологик ва ҳуқуқий ёрдамга муҳтож аёлларга хизмат кўрсатилмоқда.\nҚолаверса, Германия, Корея, Япония, Англия каби ривожланган давлатларнинг қонунчилик тизимида аёлларни ижтимоий-ҳуқуқий жиҳатдан ҳимоя қилишга эътибор қаратилган. Зўравонликдан жабр кўрган аёлларга ёрдам кўрсатиш, руҳий-психологик жиҳатдан ёрдамга муҳтож аёлларни қўллаб-қувватлаш ва уларни даволашга маблағ ажратиш каби масалаларга эътибор қаратилган.\nАйни вақтда юртимизда аёлларни ижтимоий-иқтисодий қўллаб-қувватлаш давлат сиёсатининг муҳим даражасидаги масала сифатида қаралаётгани Ўзбек- истон тажрибасини хориж давлатларга намуна бўлишига хизмат қилса, ажаб эмас.\nВазирлар Маҳкамасининг жорий йилнинг 8 январидаги “Хотин-қизларни ижтимоий қўллаб-қувватлаш бўйича қўшимча чора-тадбирлар тўғрисида”ги қарори фикримиз далилидир. Қарорга кўра, хотин-қизлар муаммоларини “Аёллар дафтари”ни юритиш орқали тизимли равишда ҳал этиш ва уларни ижтимоий қўллаб-қувватлаш, “Аёллар дафтари”даги хотин-қизларнинг муаммолари, эҳтиёжлари ва қизиқишлари ҳар ярим йил биринчи ойининг дастлабки 15 кунида уйма-уй юриб ўрганилган ҳолда юритилиши белгиланди.\nҚолаверса, эндиликда хотин-қизларнинг муаммолари анкета-сўровнома орқали аниқланиб, аниқланган муаммолар 3 кундан ошмаган муддатда хотин-қизларнинг шахсий индивидуал анкеталарига киритилади. “Аёллар дафтари”га киритилган ва тадбиркорлик билан шуғулланиш истагида бўлган хотин-қизларга базавий ҳисоблаш миқдорининг 150 бараваригача (33 миллион 450 минг сўм) миқдорда кредитлар ажратилади. “Аёллар дафтари”га киритилган хотин-қизларга базавий ҳисоблаш миқдорининг икки бараваридан тўрт бараваригача (446 минг сўмдан 892 минг сўмгача) миқдорда бир марталик моддий ёрдам берилиши мумкинлиги белгиланди.\nНаманган вилоят Адлия бошқармаси ушбу тизимда ишларни аллақачон бошлаган бўлиб, айни бир вақтда маҳаллабай иш тизими асосида аёлларга ҳуқуқий кўмак ишлари олиб борилмоқда. Бу ҳақда яна кейинроқ тўхталамиз.\nНаима ЯДИГАРОВА, Наманган вилоят Адлия бошқармасининг бўлим бошлиғи.\nPrevious Аёлларнинг меҳнат ҳуқуқлари кафолати\nNext Пенсия тайинлаш учун паспортнинг ўзи етарли бўлади


ҚР ФВВ: Қозоғистон билан чегарадаги навбатлар бир неча баробар камайди\n6 ноябрь кунининг ярмига келиб, «Ақ-Тилек» ўтказиш пунктида 30 та юк машинаси қолди, «Чолдевор» НЎПда эса навбатлар йўқ. Бу ҳақда Қирғизистон ФВВ хабар бермоқда.\nИдора берган маълумотларга қараганда, соат 11:30 да «Ақ-Жўл» ўтказиш пунктида 5та енгил машина ва 1 та автобус қолган. Талас вилоятининг «Чўн-Қопқа» НЎПда 76 та юк машинаси ва 3 та енгил машина навбатда турибди. ФВВ жойларда 17 та палатка ташкил қилган бўлиб, уларда иссиқ овқат берилмоқда ва тиббий ёрдам кўрсатилаяпти.\n«Озодлик» мухбирлари Чуй вилоятидаги «Ақ-Тилек» ўтказиш пунктидан хабар беришларича, қозоғистонлик чегарачилар ҳар куни 100 тагача енгил автомобилларни ўтказишаяпти.\n2017 йил 10 октябрдан бошлаб, Қозоғистон чегара назоратини кучайтирган эди. Бу ўтказиш пунктларида километрларга чўзилган тиқилинчларни келтириб чиқарди. 18 октябрда Остонада бўлиб ўтган музокараларда икки мамлакат ҳукумати раҳбарлари 19 октябрдан бошлаб йўловчи транспорти ва юки бўлган йўловчиларни ўтказишни енгиллаштириш ҳақида келишиб олдилар. Лекин катта юк машиналари билан боғлиқ масала ҳалигача ҳал қилинмаган.\n25 октябрда Ереванда (Арманистон) бўлиб ўтган ЕОИИ ҳукуматлари раҳбарларининг саммитида Қозоғистон бош вазири Бақитжан Сагинтаев Қирғизистон ва Хитой ўртасидаги товар айирбошлаш ҳажми бўйича «сезиларли фарқлар» мавжудлигини таъкидлаган ва ҚР билан чегарадаги назоратнинг кучайтирилишини фақат контрабандани камайтириш нияти билан изоҳлаган эди. Қирғизистон иқтисодиёт вазири Артём Новиков бунга жавобан, «бундай муаммо ЕОИИнинг барча мамлакатларида мавжудлиги»ни баён қилганди.


Вилоятларда камчиликлар фақат Мирзиёев келса тўғирланадими?\n20 июл 2018, Тошкент вақти: 05:54\nВилоятларда камчиликлар фақатгина Мирзиёев келса тўғирланадими?\n"Сизларга Марғилондан ёзмоқдаман. Мен сизларга Марғилон шаҳридаги айрим камчиликларни айтиб ўтмоқчиман.\nШаҳримиздаги асосий камчилик транспортлар билан боғлиқ. Шаҳарда ҳар 10 та автоуловдан 3 таси "Дамас" ҳайдовчиларидир. Яъни, киракашлар. Кўчаларда бемалол ҳаракат қилиш қийинлашиб кетаяпти.\n"Дамас" киракашларининг дастидан кўчалар тирбанд бўлмоқда. Тўғри, "Дамас"лар бизларнинг йўлимизни яқин қилади, аммо шуларнинг ўрнига шаҳардаги асосий йўналишлар бўлмиш 1-2-3-5-7-10-13 га автобус қатновини қўйишни таклиф қиламан. Кўчаларимиз анча тартибга солиниб қолар эди.\nАвтобуслар қачонлардир бўлган бизнинг шаҳарда, лекин одамлар чиқмай қўйган. Сабаби, бекатда тўхташнинг ўрнига, ҳар 100 метрда, йўловчи тўхтаса, таксига ўхшаб тўхтаверса, ким чиқади бундай автобусларга? Йўловчи манзилига етгунча, икки ҳисса вақтини йўқотади. Ҳатто, Марғилонда бекатлар яхши шакилланмаган.\nЯна бир масалага президентимизнинг эътиборларини қаратмоқчиман.\nМарғилон шаҳрида улгуржи озиқ-овқат бозори бор. Халқ тилида "ТРЗ бозори" дейилади. Шу бозорга киришда жуда ҳам кўп автомобил тўқнашувлари содир бўлмоқда. Одам уриб юбориш ҳолатлари ҳам кўп кузатилмоқда.\nҲар ҳафтада 3-4 маротаба тўқнашув содир бўлади. Ҳатто, бу ерда светофор ҳам йўқ. Йўлнинг қарама-қарши томонидан келган автоуловлар қоидани бузиб, бозорга киради. Шу туфайли тирбанд бўлиб кетаяпти бозорнинг олди. Бу қоидабузарликларга ЙҲХХ ҳодимлари ҳам беписанд қарашади.\nУшбу муаммо бўйича порталга ҳам мурожаат қилинди. Мурожаатимиздан сўнг ЙҲХХ ҳодимлари келиб, "Бўлди, муаммони ҳал қиламиз, ёки светофор қўйилади, ёки йўлнинг ўртасига бетон қўйилади" дейишди. Ҳохир шу ЙҲХХ ҳодимлари ҳам йўқ, натижа ҳам йўқ".


09 май 2021, Тошкент вақти: 17:46\n11 майдан бошлаб Россия ва Қозоғистон чегарасида ўз юртига кетаётган юзлаб ўзбек муҳожирлари тўплана бошлади. Улар давлат ҳукуматларидан Қозоғистон ҳудуди орқали Ўзбекистонга транзит йўлини очиб беришни сўрамоқда.\nҚозоғистон Миллий хавфсизлик қўмитаси 15 майдан мамлакатда карантин даврида чекланган Қозоғистон давлат чегарасидан ўтиш тартиби ўзгартирилганини маълум қилди.\nБу ўзгаришларга мувофиқ Қозоғистон Россия билан чегарасида тўпланган юзлаб ўзбек муҳожирларига Ўзбекистонга транзит йўлини очиб бериши мумкин.\nЛекин, бунинг учун Ўзбекистон ташқи ишлар вазирлиги Остона ҳукуматига мурожаат қилиши керак.\nҚўмитага кўра, чет эл фуқароларининг Қозоғистон ҳудуди орқали транзити шу фуқаролар оид давлатлар билан ўзари келишув асосида ҳал этилиши мумкин.\nБунинг учун шу давлат ҳукуматлари Қозоғистон Ташқи ишлар вазирлигига ўз фуқароларини транзит ўтказиш масаласида мурожаат йўллашлари лозим.\nАммо, ҳозирча Ўзбекистон Ташқи ишлар вазирлиги ўз фуқаролари масаласида Остона ҳукуматига мурожаат қилгани маълум эмас.\nОзодлик вазирлик матбуот хизматидан бу ҳақда изоҳ ололмади.\n15 май куни Озодлик мухбири билан суҳбатда Олий Мажлис депутати Расул Кушербаев ўзбек муҳожирларини ватанига келишига кўмаклашиш Ташқи ишлар вазирлиги зиммасида экани, вазирлик бунга эътибор қаратиши лозимлигини айтганди.\nМаълумки, Россиянинг Қозоғистон билан чегарадош Оренбург областидаги “Маштаково” чегара назорат пунктида юзлаб ўзбек муҳожирлари йиғилиб қолди.\nВатанига қайтиш мақсадида йўлга чиққан 600 га яқин ўзбекистонликлар бир неча кундирки, расмийларнинг жавобини кутишмоқда.


Тоғрайҳоннинг сиз билмаган фойдалари – ЎЗБЕКИСТОН ХАЛҚ ТАБОБАТИ АССОЦИАЦИЯСИ\nТоғрайҳон дамламаси иштаҳани очади, овқат ҳазмини яхшилайди. Юқори нафас йўллари шамоллаганида, асаб касалликларида яхши даводир. Ўсимликнинг дамлама ва қайнатмаси турли яраларни тузатишда ишлатилади. Рахит касалига учраган болаларни чўмилтиришда, ўткир ва сурункали меъда ичак касаллигида, ярали қуланж, ўткир ва сурункали йўтал, ўт пуфаги тош хасталигида, сафро ҳайдовчи сифатида, қорин дам бўлганида фойда беради. Томоқ оғриғида дамламаси ажойиб доридир.\nТоғрайҳондан қон босими ошганида сусайтирувчи, паришонхотирлик, буйрак ва жигар, нафас йўли, ўпка касалликларини даволаш воситалари тайёрланади. Тоғрайҳон дамламаси жиғилдон қайнаши, ҳиқичоқ, кўнгил айнашини тўхтатади.\nЎттиз грамм тоғрайҳонни бир литр қайнаган сувга солиб, икки соат дамлаб қўйинг. Сўнг эллик грамм асал қўшиб, яхшилаб аралаштиринг. Ҳар куни овқатдан кейин чорак, ярим стакондан ичиб турсангиз, бу моддалар алманишувини яхшилайди, қон ҳосил бўлишига ижобий таъсир қилади.\nДамлама тайёрлашнинг яна бир усули: икки ош қошиқ майдаланган тоғрайҳонни икки пиёла қайноқ сувга солиб, оғизи берк идишда ярим соат дамланади. Сўнг докадан ўтказилади. Икки-уч ош қошиқда кунига уч-тўрт марта овқатдан ўн беш дақиқа олдин ичилади.


ҲОКИМЛАРНИНГ СЎКИШГА ҲАҚИ БОРМИ? УРИШГА-ЧИ? » MUZAFFAR.UZ\nРаҳбар - жамиятимизнинг акси\nҲокимлар мажлисда сўкиняпти… Ҳатто баъзилари ураяпти ҳам… Ҳақорат қилиш эса оддий ҳолга айланган…\nБу аввал Сирдарёда, кейин Фарғонада, энди Қашқадарёда кузатилди. Бири-бирининг ишидан хулоса чиқариш ўрнига, «ўзим хон, кўланкам майдон» қабилида иш қилишди…\nБиз қаёққа қараб кетяпмиз? Бизга нима бўляпти ўзи? Уларга билдирилган ишончнинг жавоби шуми? Ёки раҳбарлик фақат сўкиниш ва ҳақорат қилишдан иборатми?\nПрезидентимиз Шавкат Мирзиёев юритаётган сиёсатда ёшларга алоҳида эътибор қаратмоқда. Жорий йилнинг 30 июнь куни Ўзбекистон ёшлари ҳаётида тарихий бурилиш юз бўлди. Бир томондан, эндиликда бу сана «Ёшлар куни» сифатида байрам қилиниши айтилган бўлса, иккинчи томондан, ҳукумат ёшларга ўз эшикларини очди. Бу бежизга эмас. Вилоят, туман ва шаҳар раҳбарларининг ёшлар масалалари бўйича ўринбосарлари айнан «Ёшлар иттифоқи» етакчиларидан танлаб олинаётгани эса фикримиз исботидир. Бизнинг келажагимиз, эртанги кунимиз ёшлар қўлида эканлиги барчамизга аён. Ватанпарвар, замонавий фикрловчи, интеллектуал салоҳияти баланд, ташаббускор, ташкилотчи, ҳалол-пок - бу бугун давлатимиз раҳбари ёшлар олдига қўя¬ётган талаблардир.\nБугун ватанпарварлик руҳида тарбияланаётган ёшларимиз янгича фикр ва янгича қарашда. Ҳукуматимиз яратган имкониятлардан фойдаланиб, деярли ҳар соҳада юксак натижаларга эришаётган ёшларимизни кунора телевидение орқали кўрамиз, радиодан эшитамиз, газеталардан ўқиймиз. Улар билан фахрланамиз. Юртимиз ёшлари нималарга қодир эканлигини «Рио-2016» Олимпиадасида исботлаб берганини ҳали кўп эслаймиз. Чемпионлар юртимиз байроғини баланд кўтарганида орамизда кўзларига ёш келмаган бирор киши қолмаган бўлса керак. Ёки бўлмаса, футбол бўйича ёшлар ўртасида ўтказилган Осиё чемпионатидаги ёшларимиз жамоаси қўлга киритган ғалабасини эсланг. Ҳақи¬қий мардлар жанги эди бу. Йигитларимиз ғалаба учун, миллатимиз шаъни учун тиш-тирноғи билан курашди. Бундай фахрли мисолларни ҳар соҳада кўп¬лаб келтиришимиз мумкин. Математика бў¬йи¬ча халқаро олимпиадада ҳам биринчимиз, ёш шахматчилар, мусиқий фестиваль совриндорлари барча-барчаси бизнинг фахримиз-ифтихоримиз. Эл тинчлиги ва фаровонлиги учун жон куйдирадиган, миллатнинг шаънини сақлайдиган мана шундай ёшларимиз бор, дея баралла айта оламиз! Уларга қўшилиб, барчамиз юртимизни янада обод ва тараққий этган, дунёга юз тутган ҳолатда кўришни истаймиз. Бугун танланган йўл нақадар истиқболли эканлигига шубҳа қилмаймиз. Мана шу йўл ўз натижаларини бераётганидан қувонамиз. Аммо, минг афсуски, танганинг иккинчи томони ҳам бор...\nҚАНДАЙ ЎРНАК БЎЛАЯПСИЗ, РАҲБАРЛАР?\nСўнгги пайтларда ижтимоий тармоқларга юкланаётган ҳокимлар ва турли соҳа раҳбарларининг иш жараёнидан олинган яширин тасвир ва аудиолари кишини ўйга толдиради. Айрим раҳбарларнинг ички дунёси нақадар қашшоқ эканлигидан уяласан, киши. Айниқса, бир шаҳар ҳокимининг мактаб директорлари иштирокидаги йиғилишидан тарқалган аудиоси интернет фойдаланувчилари орасида қизғин муҳокамага сабаб бўлди. Унда йиғилишни бошқараётган раҳбарнинг нутқ оҳанги ва кескинлигига эътибор берсангиз, аудионинг сохта эмаслигига шубҳа қолмайди. Ҳокимнинг ўзини тутиши, муомаласи, оғзидан чиқаётган ҳақорат-у, куракда турмайдиган сўзлари унинг ҳатто оддий инсон сифатида маънавиятдан қанчалик йироқ эканлигини кўрсатади. Бир неча дақиқалик аудиода бирорта ҳам адабий сўз ёки бўлмаса сўкиш ишлатилмаган гап эшитмайсиз... Бундан аввалгиларида эса нафақат ҳа¬қорат, балки қўл кўтаришлар ҳам бор эди…\nБу айрим билимсиз ва тажрибасиз раҳбарларнинг йиғилишни олиб боришдаги одатий услубими? Бундай «томоша»ларни кўриб ёки эшитиб, баъзан «йиғилишлар фақат ҳақоратдан иборат бўларканда...» деган хулосага келасиз. Мулоҳаза қилсангиз, бу мажлисда кўриб чиқилаётган муаммонинг таҳлили қани? Масалага ечим излаган раҳбар уни аввал жойига бориб яхшилаб ўрганганми, текширганми? Унинг ечими бўйича таклифлар олинганми? Саволлар кўп… Жавоб ўр¬нига эса берилган топшириқ белгиланган муддатгача бажарилмаса, уларни нималар кутиши билан таҳдид қилиш…\nБундай йиғилишларда хотин-қизлар, ёш мутахассислар ҳам иштирок этиши инобатга олинмайдими? Президентимиз олиб бораётган сиёсатни қўллаб-қувватлайдиган малакали мутахассислар, садоқатли ва интилувчан ёшларимиз, хотин-қизлар бундай ҳа¬қо¬ратли сўзлар жамланмасини эшитиб, қай аҳволга тушишаяпти экан? Мақоламизни бежизга фахрланса арзийдиган ёшларимиз ютуқларидан бошламадик. Айтинг-чи, улар мана шундай раҳбарлардан ибрат олиши, уларга эргашиши керакми?\nҲоким - давлат раҳбарининг вакили, ҳокимият рамзи, давлат номидан иш кўрадиган шахс! Бугун ҳар қандай раҳбар айтаётган сўзи ёки қилаётган ишини етти ўлчаб, бир кесиши шарт! Ҳокимлар иш юзасидан талабчанлик қилишлари мумкин, лекин қўл остидагиларни камситишга, ҳақорат қилиб, уришга, шахсиятига тегишга қонунан ҳам, маънан ҳам ҳақли эмас!\nЙиғилиш ўтказадиган ҳоким, биринчи навбатда, унга яхши тайёрланиб келиши муҳим. Йиғилишнинг мақсадини ўзи учун аниқ белгилаб олиши, мавжуд муаммонинг илдизини жойларга бориб ўрганиб, унинг ечими бўйича аниқ режа ва таклифларни ишлаб чиқиши лозим . Ушбу таклифларни мажлис иштирокчилари-оқсоқоллар, ўқитувчилар, соҳа мутахассислари билан муҳокама қилиб, аниқ бир ечимга келса, ўз-ўзидан ҳақорат-у камситишларга ўрин қолмайди. Шундай иш олиб бораётган ва халқнинг меҳрига сазовор бўлаётган ҳокимлар ҳам кўп. Буни шу пайтгача Сурхондарё вилояти ҳокими бўлиб ишлаган Эркинжон Турдимов мисолида кўриш мумкин. Сурхондарёга раҳбарлик қилган қисқа вақт давомида халқ у кишини чинданда яхши кўриб қолди. Буни интернет тармоқларида тарқалган хабарлар, вилоят аҳо¬лисининг мактубларидан ҳам англаш мумкин эди. Бундан ташқари, Андижон вилояти ҳокими Шуҳрат Абдураҳмонов, Тошкент шаҳар ҳокими Жаҳонгир Ортиқхўжаевнинг ҳа¬лоллик ва Ватанимизга фидойилик билан хизмат қилиш ҳақидаги фикрлари, олиб бораётган ишлари халқимизга манзур бўлмоқда. Самарқанд вилоятининг бир нечта туманларида раҳбар бўлиб ишлаб келаётган Баҳодир Саъдуллаев ҳақи¬да кишиларнинг фикрини эшитиб, қанийди, ҳар бир ҳоким, ҳар бир раҳбар шу тарзда халқ меҳрини қозонишга ҳаракат қил¬са, жамиятимиз тезроқ ўз¬гарар эди, деган хулосаларга келасиз.\nЯқин тарихимизда шундай даврлар бўлдики, соҳанинг етук мутахассислари унутилиб, жавобгарларни биргина йўл (сўкиш ва ҳақорат) билан тарбияласа ҳам бўлар экан, деган катта хатога йўл қўйдик. Зўр¬ники тегирмон юрғизади деганларидек, хато қилганларни, топшириқни вақтида бажара олмаганларни камситиш, ота-онасини қўшиб сўкиш, керак бўлса уриш орқали иш кўрмоқчи, шу билан натижага эришмоқчи бўлдик. Балки шунга мажбур бўлгандирмиз... Кенгроқ фикр юритадиган бўлсак, 90-йилларнинг бошида юртимизда турли сиёсий кучлар пайдо бўлиб, халқимизни ҳар томонга торта бошлаган бир пайтда, жамиятимизга шундай кескин, дангал ва қўрқмасдан йўл тутадиган кишилар керак бўлгандир. Қолаверса, ким шундай кучли ва қўрқмас кўринган бўлса, ўшани раҳбарликка тайинлаш энг мақбул йўл, деб топилгандир. Балки шу йўл ўша мураккаб замонда ўзини оқлагандир, лекин қўполлик, одамларни менсимаслик ва уларни ҳақорат қилиш кейинчалик ҳам айрим раҳбарларнинг асосий қуролига айланиб қолди...\nБугун юртимиз, замонимиз тинч, тараққиёт йў¬лидан кетаётган бир пайтимизда эскича услубда иш кўришдан воз кечиб, раҳбарларнинг ҳам ўз устида ишлаш вақти келди, деган фикрни ишонч билан билдириш мумкин. Бу давр талаби! Республикамиз тараққиёти, унинг дунё миқёсидаги обрўси, жамиятимиз ривожи бошқарув курсисига келган раҳбар ва етакчиларга, уларнинг дунё¬қараши, маънавияти, маданияти билан чамбарчас боғлиқ.\n24 июль куни 61 ёшга тўлган Шавкат Мирзиёев ҳақида «Жаноб Президент» фильми намойиш этилди ва унда давлатимиз раҳбари биринчи марта оиладаги муносабатлари, ҳаёт ва ишдаги фалсафаси ҳақида сўзлади. Жумладан, фильмда шундай сўзлар бор:\n«Ҳамма раҳбарлар ҳам ҳозирги халқимизнинг талаби асосида ишлашга тайёр эмас. Уларнинг дунёқарашини ўзгартириш, халқимизга муносиб хизмат қилдириш ва қилиш - менинг энг катта вазифам. Шахсан менинг ҳам ҳеч қачон хато қилишга ҳақим йўқ. Ҳозирги раҳбариятнинг ҳам ҳақи йўқ!»\nПРЕЗИДЕНТ НИМАНИ ИСТАЙДИ?\nБиз юқорида халқимиз ҳавас қилган, меҳр қўйган ва уларнинг эртасига ишонган йигит-қизларни тилга олдик. Улар юртимизнинг ёруғ юзи, фахр-у ифтихорлари! Бундай ёш¬лар эса мамлакатимизда жуда кўп.\nБугун совет замонидан қолган қўпол ва маънан қашшоқ раҳбарлардан воз кечиб, миллий истиқлол руҳида тарбияланган, бу кунлар шукронасини англаб етган ва халқ дардида ёниб ишлайдиган кишилар тажрибасини, малакасини пухта эгаллаган, янги, келажаги буюк давлатни кўраётган билимдон, салоҳиятли ва халқимизнинг муҳаббатини қозонган инсонпарвар кишиларни, янги авлод вакилларини раҳбар этиб тайинлаш вақти келди. Президентимиз айнан шундай ёш кадрларни кўриб, республикамиз келажагини улар билан боғлаб, улардан қувониб, эртанги кундан хотиржам бўлишни истайди.\nБугун Ўзбекистон иқтисодиёти барқарор ривожланаётган, ёш демократик давлат сифатида дунё ҳамжамиятида ўз ўрнига эга. Шундай пайт¬да, мамлакатимиз ичидаги бошқарув тизимида ҳам давлатимизга, унинг тарихи, маънавияти ва шон-шуҳратига муносиб шахслар иш юритса, нур устига нур бўлар эди. Барчамизнинг ниятимиз шу. Токи ўз аксимиздан уялмайлик…\nСевара Зокирова, Холиёр Сафаров.


Алишер Усмонов — FIE президентлигига номзод - xabar.uz\n19.10.2021 08:21 0 2536\nРоссия қиличбозлик федерацияси Алишер Усмоновнинг номзодини Халқаро қиличбозлик федерацияси президентлигига илгари сурди, хабар бермоқда ТАСС.\nFIE (Халқаро қиличбозлик федерацияси) раҳбарлиги учун сайлов 27 ноябрь санасида, ташкилотнинг Лозаннадаги конгрессида бўлиб ўтади.\nАлишер Усмонов 2008 йилдан бери FIE президенти саналади. 2012 ва 2018 йилларда қайта сайланган. 2020 йилги сайлов бир йилга кечиктирилганди.\nАлишер Усмонов Халқаро қиличбозлик федерацияси


..:: ISLOM.UZ ::.. - Тушкунликка ўрин йўқ!\nИнсон боши тошдан, ҳар қанча ғам-балоларга ҳам дош беради, дейишади. Бежизга қарияларимиз «Бошинг тошдан бўлсин», деб дуо қилишмайди. Чунки бирор инсон ғам-кулфатлардан, балолардан ҳимояланган эмас. Бирор киши йўқки, ҳаётида мусибат-офатларга учрамаган бўлсин. Кимнингдир уйи, мол-мулки арзимас бир сабаб билан ёнғинга учраб ёниб кетиши мумкин. Ёки кимдир энг суюмли фарзандидан, яқинларидан жудо бўлиб қолиши мумкин. Батўлқинзиларга Худо тузалмас бир дардни бериб қўйган. Кимдир узоқ йиллар эгаллаган мансабидан ҳайдалган. Бошқаси хотини (ёки эри) билан ажрашган. Имтиҳондан йиқилган, севгани ташлаб кетган, пулини ўғирлатган, деҳқончилиги офатга учраган, тижорати синган, машинасини уриб олган ва ҳоказо ва ҳоказо.\nБатўлқинзан «Дунё ҳаёти фақат ғам-ташвишлардан, бало-фалокатлардан иборат холосми, ёруғ кун ҳам бўладими», дея фарёд чекиб, дод деб юборгинг келади. Ҳа, аслида дунё деярли ана шундай кулфат-бахтсизликлардан, фалокат-офатлардан иборат. Онда-сонда «йилт» этиб қисқагина саодатли, мастўлқинуд ва бахтиёр кунлар ҳам келиб қолади. Лекин улар ёз тунидай жуда қисқа, тез ғойиб бўлади. Яна ўша ғамгин, нохуш, бахтсиз кунларингиз бошланади. Чунки Аллоҳ суйган бандаларини ана шундай ғам-ташвишларга мубтало қилиб қўйган, севган қавми устига турли балоларни юборади.\nАтоқли матўлқинрифатпарвар Ризоуддин ибн Фахруддиннинг ғоят татўлқинсирли сўзларига қулоқ солинг: «Балоларга сабр қилиш ва қазоларга бўйсуниш бало бўлмайдиган ва қазолар кўрилмайдиган жойга борадиган бирдан-бир йўлдир. Одам боласи қайғу, ҳасрат кўрмай умр кечириши мумкин эмас. Турмуш ва ҳаёт тиканли чангалзор устидан юришдан, машаққат тўлқинлари билан курашиб сузишдан иборат. Ақлли киши шу машаққатлардан қўрқмаслиги, келажакдаги роҳатларга умид боғлаб, ушбу машаққатлардан енгилмаслиги, кўнглини чўктирмаслиги зарур. Ҳар оғирлик ортидан бир енгиллик келишини Яратганнинг Ўзи ватўлқинда қилиб қўйган. Оқил киши албатта шу ватўлқиндани хотирлаб, кўнглини хотиржам қилади, ўзига тсалли беради. «Бошқа кишилар роҳатда юрадилар, қайғулари йўқ, ғам-аламли биргина менман», деб гумон қилиш янглиш ва зарарлидир. Роҳатда деб гумон қилинган кишиларнинг ҳоллари текшириб кўрилса, эҳтимол улардаги мусибатлар бошқаларникига қараганда оғирроқ экани матўлқинлум бўлиши мумкин. Дунё кудурат юрти бўлиб, бир соат шодлиги бўлса, унга қарши юз соат ҳасрати бордир».\nТарих – энг яхши ибрат, дейишади. Ўтмиш воқеаларига теранроқ назар ташланг: ҳатто энг буюк инсонлар ҳам турли бало-мусибатларга, татўлқинна-маломатларга, қийноқ-азобларга дучор бўлишган. Пайғамбар алайҳиссаломнинг бошларига Макка мушриклари не-не кулфатларни солишмади, қандоқ қийноқларга мубтало қилишмади! Тоифликлар у зотнинг орқаларидан тош отиб, масхаралаб шаҳардан ҳайдаб чиқаришди. Ғазотларда яралашди, азоб беришди. Пайғамбар алайҳиссаломнинг набираси Имом Ҳусайннинг калласини олиб, қатл этишди. Имом Бухорийдай зотни ҳам хўрлашди, камситишди ва ниҳоят она-шаҳарлари Бухородан ҳайдаб чиқаришди. Имом Атўлқинзам, Имом Сарахсий ва Имом Аҳмадни зиндонга ташлашди. Сиз ҳам чин мўмин бўлсангиз, Аллоҳнинг синовларига, одамларнинг маломат, қийноқ ва ёмонликларига шайланаверинг.\nҚазо ва қадарга, яхшилик ҳам, ёмонлик ҳам, хурсандчилик ва мусибатлар ҳам фақат Яратганнинг ҳузуридан эканига иймон келтирмагунингизча асабларингиз тинчимайди, нафс безовталиги сокин бўлмайди ва қалбингиздан васваса аримайди. Йўлиқишингиз аниқ бўлган нарсада ҳасратга тушиб ўтиришнинг нима қизиғи бор? Ағдарилиши аниқ бўлган деворни тўхтатиб қолишга кучим етарди, деб чиранишнинг фойдаси бўлармикин? Ёки сув оқишини тўсиб қолишни ёки шамол эсишини ман этишни ёки синиши керак бўлган ойнани сақлаб қолишни уддалайман, деб хаёл суришнинг ўзи ғирт бематўлқинниликдир. Бу иш сизнинг ҳам, менинг ҳам мажбуриятимизга кирмайди.\nҒазаб, шикоят, оҳ-воҳлардан олдин қадарга таслим бўлиш, надомат бехосдан келиб қолишидан олдин қазони этўлқинтироф қилиш осонроқ эмасмикин? Шундай бўлгач, сабабларни юзага чиқариб, ҳийлаларни ишга солиб бўлганингиздан кейин ҳам сиз қўрққан, ҳадиксираган, олдини олган нарсангиз содир бўлиб қолса, хотирингизни жам қилаверинг. Чунки воқеа албатта содир бўлиши лозим эди. Сиз «ундоқ қилганимда бундоқ-бундоқ бўлар эди, агар анави ишни қилмаганимда эҳтимол бунинг олди олиниб қоларди» деган сохта гумонлар қуршовига тушиб қолманг. Фақат «Булар Яратганнинг тақдиридир, У хоҳлагани албатта бўлади, хоҳламаган нарсаси асло рўёбга чиқмайди» деган буюк ҳақиқатдан ўзингизга тасалли топинг.\nШундай бўлгач, нега оҳ-вой чекиб, ўзингизни азоблаб юрибсиз? Тақдирингизни ўзгартириш қўлингиздан келмас экан, нолаю-афғон чекишлар нечун? Ишлар қолипидан кўчган, зарарлар, офатлар етиб бўлган-ку! Энди сизнинг қайғуришингиз ёки диққат бўлишингиз билан у ўзгариб қолмайди ёки ўрнига келмайди. Агар мусибатларни мардона қарши олсангиз, уларни Яратганнинг бир синови сифатида қабул қилсангиз, бу бирор қилиғимнинг жазосимикин ёхуд бирор хатойимга эвазмикин, деб хулоса чиқарсангиз бўлди. Донолар насиҳат қилганидай, мусибатлар кўзга малҳам, дилга қувватдир.\nВилям Жеймс бундай дейди: «Мусибатларимиз биз кутмаган даражада ёрдам беради. Агар Достоевский ва Толстой фожиали ҳаёт кечиришмаганида асрлар оша қўлдан-қўлга ўтиб ўқиб келинаётган китобларини ёзишмас эди». Ибн Асир «Жомитўлқинул усул» ва «Ниҳоя» номли ажойиб китобларини юра олмай уйда михланиб қолганида ёзган. Имом Сарахсий ўн беш жилдли машҳур «Мабсут» китобини қудуқда ҳибс қилиб қўйишганда ёзган. Ибн Қайюм Жавзий «Зодул матўлқинод» китобини мусофирликда, қийинчилик ҳолида тасниф қилган. Ибн Таймийя кўпгина фатволарини маҳбусликда баён қилган. Машҳур араб шоири Абул Атўлқинло ал-Маарий девон ва китобларини кўзи кўрмай қолганидан кейин ижод қилди. Нобел мукофоти совриндори Тоҳо Ҳусайн ҳам кўрмай қолганида машҳур эсдаликлари ва китобларини ёзди. Қанчадан-қанча фаросатли кишилар мансабидан четлаштирилганида мансабдалик пайтидан кўра кўпроқ инсониятга илм ва фикр таратди.\nМусибат етганларни табриклаймиз, машаққат етганларга хурсандчилик тилаймиз. Албатта дунёнинг умри қисқа, унинг хазиналари барибир тугайди. Фақат келажак дунё яхши ва боқий қолувчидир. Ким бу дунёда мусибатга дучор бўлса, боқий дунёда мукофотини олади. Ким бу дунёда қийналса, унисида роҳат кўради. Аммо дунёга ошиқ бўлувчилар ҳамда унга суянувчилар ўшал абадий дунёда насибалари ўтиб кетишидан, роҳатлари бузилишидан ваҳимага тушиб туришади. Чунки улар бу дунёнинг ўзинигина хоҳлашади. Ким бу дунёнинг ўзини хоҳласа, унга мусибатлар улкан, қийинчиликлар катта бўлиб кўринади. Бундай кишилар фақат оёқлари остига қарашади. Фақат арзимас, арзон, фоний дунёнигина кўришади. Шунинг учун ҳаётда ором-осойиш тополмай қийналишаверади, жабр-жафо чекишаверади.\nШамол қандай бошланган бўлса шундай тўхтади. Аммо қишлоқда биз кутган нарсаларнинг бирортаси ҳам содир бўлмади. Ҳеч ким дод-вой солмади, ҳеч ким бўлиб ўтган фалокатдан, мол-мулкидан ажраганидан, уйи вайрон бўлганидан шикоят қилмади. Ҳамма яширинган жойидан чиқиб, ҳеч нарса бўлмагандек, қолган-қутган нарсаларини йиғиштиришга, тартибга солишга киришди. Ҳеч ким кўрилган зарарига афсус-надомат чекмас, қолган нарсаларидан фойдаланиб, ҳаётини қайтадан изга солиш пайидан бўлар эди. Бу оддий, саҳройи кишиларнинг фалокат олдида ўзларини хотиржам тутишлари, содир бўлган ишга ачиниб-хафа бўлмасликлари мени ниҳоятда ҳайратга солди».\n2001 йили мусулмон бўлган Америка анархиячилари йўлбошчиси Абдул Вадуд (Сэм) Хайсмитдан «Исломга киришингизга нима сабаб бўлган?» деб сўрашганида шундай жавоб берган: «Мен кўп саёҳатга чиқар эдим. Бир гал Мавританияда бўлганимда у ердаги мусулмонлар ҳаёти билан танишгач, мен учун бундан бошқа муносиб йўл йўқлигини англаб етдим. Одамларнинг бир маромдаги осуда турмуши, уларнинг ҳар қандай ҳолатда ҳам тушкунликка тушмай, ҳаммасини тақдирнинг ёзуғи сифатида қабул қилишлари, энг кескин вазиятларда ҳам бир-бирларига ғазабларини сочмай, яхши муомалада бўлишларини кўриб, ҳар гал ҳайратга тушавердим. Бир гал Нуакшотнинг марказий кўчасида иккита енгил автомобил бир-бири билан тўқнашиб кетди. Ҳайдовчилар ойнадан бошларини чиқариб, табассум ила бир-бирларига нимадир дейишди. Тилмочдан сўрасам: «Жонингизга зарар етмадими, Аллоҳ катта фалокатлардан асрасин», дейишган экан. Шунда бу воқеа Ню-Йорк кўчаларида содир бўлганида иккала ҳайдовчи ўзини қандай тутишини кўз олдимга келтирдим: бошда айб кимдалигини ҳал қилиш учун иккови роса даҳанаки жанг қилган, ҳатто ёқалашишгача борган бўлар эди. Кейин политсияга, суғурта компаниясига қўнғироқ қилишади, бир неча гувоҳлар иштирокида экспертиза ўтказилади. Қанчалаб маблағ сарфиёти, асаббузишлар, судбозлик маш-машалари, суғуртачиларнинг қурумсоқлиги…қўйинг-чи, битта авариянинг охирига етишдан кўра янги машина сотиб олиш осонроқ кўчади. Хуллас, мавританияликларнинг осойишта, бир маромдаги ҳаёти қарашларимни тубдан ўзгатириб юборди».\nБатўлқинзи кишилар жуда татўлқинсирланувчи, ношукр ва тушкун бўлишади. Арзимаган нарсалардан фожиа ясаб, келмаган фалокатлардан қўрқиб яшашади. Қўрқинчли хаёллар, нохуш фикрларга ғарқ бўлиб кетишаверади. Бирор касалликка чалиниб қолишса, ҳаммаси тамом бўлди, деяверинг. «Эй Худо, сенга нима ёмонлик қилувдим, нега ҳамма соғу менга дард бердинг», деб нола чекади. Яқинларини номдор дўхтирларга жўнатади. Аллақаёқлардан ноёб дориларни излатади. Одамларга берган қарзларини ундиради. Васиятнома ёздиради…\n– Қўлдан кетган нарсани хафагарчилик билан топиб бўлмайди, азиз умрни эса мол-дунё шодлиги билан беҳуда ўтказиб бўлмайди. Шундай экан, нега энди фойдасиз нарса учун ғам чекай, менга бир умр вафо қилмайдиган нарса билан қувонай?!


Сайёра Турдикулова, Сайрам тумани, 94 — умумтаълим мактаби Мангу Эл – келажагимиз Ёшлар келажагимиз пойдевори, мангу элнинг эгаларидир. Келажак авлодларимизни соғлом, ҳар томонлама етук, рақобатбардош шахс қилиб тарбиялаш бугунги глобаллашган ҳаётимиз кун тартибидан тушмайдиган энг долзарб масалаларидан биридир. Шунинг...\nМангу Эл – келажагимиз Муаллиф: Нигора Сулайманова, Туркистон шаҳри, А. Навоий номли 13-мактаб-гимназия Эсселар танлови ғолибаси\nМуаллиф: Нигора Сулайманова, Туркистон шаҳри, А. Навоий номли 13-мактаб-гимназия Мангу Эл – келажагимиз Маълумки, халқимиз мустақиллик неъматларидан баҳра олиб, ҳур, эркин диёрда яшамоқда. Истиқлолимизнинг улуғвор вазифаси, эзгу мақсади ҳаммани бахтли қилишдир. Бахт осмондан тушмайди. У меҳнат билан бунёд этилади. Юртимиз бу...\nМангу эл – бизнинг келажагимиз Муаллиф: Урманова Акида, Чимкент шаҳри, А. Навоий номли 11-УЎМ Эсселар танлови ғолибаси\nМуаллиф: Урманова Акида, Чимкент шаҳри, А. Навоий номли 11-УЎМ Мангу эл – бизнинг келажагимиз Ватан қўйнида яшаётган ҳар бир инсон ўз муҳаббати билан Ватан сарҳадларини кенгайтиради. Ватан дарди, Ватан муҳаббати яшаган юраккина инсониятни севади. Ўз юртини, ўз халқини севмаган, ўз она тилини ...\nМангу эл – келажагимиз Муаллиф: Убайдуллаева Маъмура, Туркистон шаҳри, Ҳамза номли 2-УЎМ Эсселар танлови ғолиби\nЭсселар танлови: Муаллиф: Убайдуллаева Маъмура, Туркистон шаҳри, Ҳамза номли 2-УЎМ Мангу эл – келажагимиз Ўтмишсиз келажак бўлмайди. Қайси халқнинг маданий тарихи қанчалик қадимий бўлса, ўша халқнинг ахлоқий гўзаллиги, урф-одат кўлами шунчалик чуқур бўлади. Чунки ҳар қандай элнинг маънавияти, маданияти бой ҳаётий тажрибалар...


11:40 31 Октябр 2020\n11:35 03.08.2020 (Янгиланган 11:37 03.08.2020) Ҳавола олиш\nРоссиялик шифокор Леонид Рошаль коронавирус пандемияси биологик урушнинг тайёргарлиги бўлганини маълум қилди.\nТОШКЕНТ, 3 авг — Sputnik. Коронавирус пандемияси биологик урушнинг тайёргарлиги бўлди. Бу ҳақда кечиктириб бўлмайдиган болалар жарроҳлиги ва ва травматологияси Россия Миллий тадқиқот институти президенти, тиббиёт фанлари номзоди Леонид Рошаль Forbes нашрига берган интервьюсида маълум қилди.\nУ вирус инсон томонидан яратилганига шубҳа билдирди.\n“Мен юзага келган вазиятни таҳлил қилганимда бу биологик урушнинг тайёргарлиги эканини англайман. Бу соғлиқни сақлаш тизимининг мустаҳкамлигини, жумладан, мамлакатнинг биологик ҳимоясини текширилишидир”, - деди россиялик шифокор.\nРошаль СССРда биологик ҳимоя олий даражада йўлга қўйилганини таъкидлади. У Хитой тизими худди шу модель бўйича йўлга қўйилган деб ҳисоблайди.\n“Биз эса бу тизимни қисман йўқотдик. Ҳозир у синовдан ўтмоқда”, - дея тахмин қилди у.\nСўнгги маълумотларга кўра, дунё бўйлаб коронавирус билан касалланганларнинг сони 18 миллиондан ошган. 11,3 миллиондан зиёд киши шифо топган. 680 мингдан зиёд киши вирус қурбонига айланган.